**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄ - ΣΥΝΟΔΟΣ B΄**

**ΕΙΔΙΚΗ ΔΙΑΡΚΗΣ ΕΠΙΤΡΟΠΗ ΕΥΡΩΠΑΪΚΩΝ ΥΠΟΘΕΣΕΩΝ ΚΑΙ**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ**

**ΔΙΚΑΙΟΣΥΝΗΣ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 21 Σεπτεμβρίου 2017, ημέρα Πέμπτη και ώρα 15.10΄, στην Αίθουσα Γερουσίας τoυ Μεγάρου της Βουλής, συνήλθαν σε κοινή συνεδρίαση η Ειδική Διαρκής Επιτροπή Ευρωπαϊκών Υποθέσεων και η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του κ. Αναστάσιου Κουράκη, Α΄ Αντιπροέδρου της Βουλής και Προέδρου της Ειδικής Διαρκούς Επιτροπής Ευρωπαϊκών Υποθέσεων, με θέμα ημερήσιας διάταξης την ομιλία της Επιτρόπου της Ευρωπαϊκής Ένωσης, αρμόδιας για θέματα Ψηφιακής Οικονομίας και Κοινωνίας, κυρίας Mariya Gabriel με θέμα: «Προτεραιότητες της Ψηφιακής Πολιτικής της Ε.Ε.»

Στη συνεδρίαση παρέστησαν ο Υπουργός Ψηφιακής Πολιτικής, Τηλεπικοινωνιών και Ενημέρωσης κ. Νικόλαος Παππάς, καθώς και αρμόδιοι υπηρεσιακοί παράγοντες.

Ο Προεδρεύων των Επιτροπών και Α΄ Αντιπρόεδρος της Βουλής, κ. Αναστάσιος Κουράκης, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από την Ειδική Διαρκή Επιτροπή Ευρωπαϊκών Υποθέσεων παρόντες ήταν οι Βουλευτές κ.κ. Κουράκης Αναστάσιος, Αθανασίου Νάσος, Κατσαβριά Χρυσούλα, Βράντζα Παναγιώτα, Δουζίνας Κώστας, Θεοφύλακτος Ιωάννης, Καββαδία Αννέτα, Καρακώστα Εύη, Μουμουλίδης Θέμης, Παπαδόπουλος Σάκης, Παπαδόπουλος Χριστόφορος, Σαρακιώτης Ιωάννης, Σιμορέλης Χρήστος, Σκουρολιάκος Πάνος, Τριανταφύλλου Μαρία, Γκιουλέκας Κωνσταντίνος, Καλαφάτης Σταύρος, Κέλλας Χρήστος, Κεφαλογιάννης Ιωάννης, Τραγάκης Ιωάννης, Χαρακόπουλος Μάξιμος, Γρηγοράκος Λεωνίδας, Ζαρούλια Ελένη, Παναγιώταρος Ηλίας, Καραθανασόπουλος Νίκος, Καμμένος Δημήτρης και Σαρίδης Ιωάννης .

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης παρόντες ήταν οι Βουλευτές κ.κ. Αραχωβίτης Σταύρος, Βάκη Φωτεινή, Γκιόλας Γιάννης, Δέδες Γιάννης, Κοζομπόλη Παναγιώτα, Μορφίδης Κώστας, Μπαλλής Συμεών, Πάλλης Γιώργος, Παπαηλιού Γεώργιος, Παπαφιλίππου Γιώργος, Παρασκευόπουλος Νικόλαος, Παπαδόπουλος Νικόλαος, Σταματάκη Ελένη, Στέφος Γιάννης, Συρίγος Αντώνης, Βέττας Δημήτριος, Εμμανουηλίδης Δημήτριος, Καματερός Ηλίας, Ασημακοπούλου Άννα – Μισέλ, Βαρβιτσιώτης Μιλτιάδης, Δαβάκης Αθανάσιος, Βούλτεψη Σοφία, Βλάχος Γεώργιος, Καρασμάνης Γεώργιος, Κυριαζίδης Δημήτριος, Παναγιωτόπουλος Νικόλαος, Παπακώστα – Σιδηροπούλου ΑικατερίνηΣτύλιος Γεώργιος, Καράογλου Θεόδωρος, Παπαθεοδώρου Θεόδωρος, Σκανδαλίδης Κωνσταντίνος, Γερμενής Γεώργιος, Ηλιόπουλος Παναγιώτης, Λαγός Ιωάννης, Κατσίκης Κωνσταντίνος, Καβαδέλλας Δημήτριος, Δανέλλης Σπυρίδων, Καρράς Γεώργιος – Δημήτριος και Παναγούλης Ευστάθιος.

ΑΝΑΣΤΑΣΙΟΣ ΚΟΥΡΑΚΗΣ (Α΄ Αντιπρόεδρος της Βουλής - Προεδρεύων των Επιτροπών): Κυρίες και κύριοι συνάδελφοι, θα ήθελα να καλωσορίσω στην σημερινή κοινή συνεδρίαση της Ειδικής Διαρκούς Επιτροπής Ευρωπαϊκών Υποθέσεων και της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης, την Επίτροπο της Ε.Ε., αρμόδια για θέματα Ψηφιακής Οικονομίας και Κοινωνίας, κυρία Mariya Gabriel. Η κυρία Gabriel, θα μας αναλύσει, στην ομιλία της, τις προτεραιότητες της Ε.Ε. στα θέματα της ψηφιακής πολιτικής.

Επίσης, έχουμε μαζί μας τον Υπουργό Ψηφιακής Πολιτικής, Τηλεπικοινωνιών και Ενημέρωσης, τον κ. Νικόλαο Παππά, ο οποίος θα μας ενημερώσει σχετικά με τις εθνικές προτεραιότητες στο συγκεκριμένο ζήτημα. Θα ήθελα στο πλαίσιο αυτό να σημειώσω ότι σήμερα είναι η δεύτερη φορά που οι Επιτροπές μας ενημερώνονται για τα θέματα ψηφιακής πολιτικής της Ε.Ε.. Για το σχετικό ζήτημα είχαμε συζητήσει και με τον Αντιπρόεδρο της Ευρωπαϊκής Επιτροπής, τον κ. Άντριους Άνσιπ, πριν από την θερινή διακοπή των εργασιών της Βουλής, ενώ το θέμα της ψηφιακής προόδου της χώρας, μας έχει επανειλημμένως απασχολήσει όλο το προηγούμενο διάστημα και σε εθνικό επίπεδο. Η δική μας επιδίωξη, στο θέμα αυτό, είναι να συμβάλουμε στη διαμόρφωση των συνθηκών εκείνων που θα επιτρέψουν η ψηφιακή οικονομία να συμμετάσχει με καθοριστικό τρόπο στην παραγωγική ανασυγκρότηση της εθνικής οικονομίας. Επίσης, η πρόοδος στα ζητήματα της ψηφιακής κοινωνίας πιστεύουμε ότι μπορεί να συμβάλει καθοριστικά στα πεδία της κοινωνικής αλληλεγγύης και της αλληλέγγυας οικονομίας, τα οποία είναι εξαιρετικά χρήσιμα για την έξοδο της χώρας από την κοινωνική και οικονομική κρίση που αντιμετώπισε. Σε αυτή την κατεύθυνση είναι εξαιρετικά σημαντική, η σημερινή ενημέρωση μας από την κυρία Επίτροπο και από τον κ. Υπουργό, και αναμένουμε με ιδιαίτερο ενδιαφέρον την συζήτηση γύρω από τα κομβικά αυτά θέματα.

Ως προς την διαδικασία της σημερινής συζήτησης, θα πρότεινα, αφού δώσω το λόγο στον Πρόεδρο της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης, τον κ. Αντώνη Συρίγο, για ένα σύντομο χαιρετισμό εκ μέρους της Επιτροπής του, να λάβει το λόγο η κυρία Επίτροπος, για την ανάπτυξη της ομιλίας της. Στη συνέχεια, θα λάβει το λόγο ο κ. Υπουργός, για τη δική του εισήγηση και κατόπιν, μπορούν να τοποθετηθούν οι Εισηγητές των Κομμάτων και όσοι Βουλευτές επιθυμούν. Με αυτές τις πρώτες σκέψεις, αξιότιμη κυρία Επίτροπε σας καλωσορίζω και πάλι στην Βουλή των Ελλήνων.

Τον λόγο έχει ο κ. Συρίγος, Πρόεδρος της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης.

ΑΝΤΩΝΙΟΣ ΣΥΡΙΓΟΣ (Πρόεδρος της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης): Κυρία Επίτροπε, κύριε Υπουργέ, κυρίες και κύριοι συνάδελφοι.

Η είσοδος της ψηφιακής τεχνολογίας στην καθημερινή μας ζωή, αλλά και η ταχύτατοι ρυθμοί εξέλιξης αυτής, δημιουργούν καθημερινά προκλήσεις, τις οποίες καλούμαστε να αντιμετωπίσουμε, όχι μόνο ως κράτη μεμονωμένα, αλλά και συλλογικά, ως Ε.Ε..

Σε έναν κόσμο που αλλάζει με εξαιρετικά γρήγορες ταχύτητες, είμαστε υποχρεωμένοι να προσαρμοστούμε και να οργανωθούμε με τέτοιο τρόπο, έτσι ώστε η πολιτική που θα χαραχθεί, να αποφέρει το βέλτιστο δυνατό όφελος στους πολίτες μας. Είναι γεγονός, ότι η Ελλάδα, η χώρα μας, υστερεί σε σχέση με τον ευρωπαϊκό μέσο όρο, σε τομείς όπως, η υποδομή συνδεσιμότητας νέας γενιάς, η προσβασιμότητα στις νέες τεχνολογίες, οι ψηφιακές δεξιότητες των πολιτών, κυρίως σε μεγάλες ηλικίες άνω των 55, η ψηφιακή οικονομία και η παροχή ψηφιακών υπηρεσιών εκ μέρους του Δημοσίου.

Με άλλα λόγια, υπάρχουν εντοπισμένα ελλείμματα στην ελληνική Δημόσια Διοίκηση, την οικονομία, αλλά και την κοινωνία μας, στο σύνολό της, τα οποία, το νεοσύστατο Υπουργείο Ψηφιακής Πολιτικής - μετράει λιγότερο του ενός έτους - διατηρεί ψηλά στις προτεραιότητες του, έχοντας χαράξει και υλοποιώντας συγκεκριμένες παρεμβάσεις για την βελτίωση του, σταδιακά, πάντα σε συνεργασία με τα συναρμόδια Υπουργεία και τους κοινωνικούς φορείς.

Αναγνωρίζοντας ότι οι προκλήσεις δεν παύουν να αναδύονται, ιδιαίτερα σε ένα διαρκώς εξελισσόμενο τομέα, όπως αυτός της ψηφιακής τεχνολογίας, καλωσορίζω και εγώ με τη σειρά μου την Επίτροπο Ψηφιακής Οικονομίας και Κοινωνίας και αναμένω με ενδιαφέρον, την ενημέρωση της για τις προτεραιότητες της Ε.Ε. στον τομέα αυτό, έτσι ώστε σε συνδυασμό με την ενημέρωση και του παρισταμένου Υπουργού και τις τοποθετήσεις των συναδέλφων, να εξαχθούν επωφελή συμπεράσματα για το μέλλον και τις προοπτικές αυτού του χώρου, τα οποία θα μπορέσουν να αξιοποιηθούν, με τον καλύτερο δυνατό τρόπο, ώστε να δώσουν ώθηση στην ανάπτυξη της χώρας μας, τη δημιουργία νέων θέσεων εργασίας, την ενίσχυση της αποτελεσματικότητας της Δημόσιας Διοίκησης, αίροντας τον γεωγραφικό και κοινωνικό αποκλεισμό, ιδίως των νησιωτικών και ορεινών περιοχών και ενισχύοντας την ένταξη του συνόλου των πολιτών στην οικονομική και κοινωνική ζωή της χώρας.

Τελειώνω την παρέμβασή μου με δύο σχόλια, εν είδει προβληματισμού, κύριε Πρόεδρε. Το πρώτο αφορά τον έλεγχο αυτού του τεχνολογικού θαύματος, όσον αφορά την εξέλιξη και τις επιπτώσεις του στη ζωή μας, ιδιωτική και δημόσια. Το δεύτερο αφορά τη χρήση του, η οποία δεν πρέπει να το αναγάγει σε κάτι περισσότερο από αυτό που είναι. Δηλαδή, ένα χρήσιμο μέσο και όχι σε αυταξία.

Η ψηφιακή επανάσταση έχει ισοδύναμες διαστάσεις με αυτές της γραφής. Ωστόσο, ας θυμηθούμε - επιτρέψτε μου να είμαι λίγο σκεπτικιστής πάντοτε σε όλα, γιατί είναι καλό – ότι όταν λειτουργεί ένα καινούργιο πράγμα, όσο επαναστατικό και εάν είναι, να μην ξεχνάμε κάποια άλλα.

Τελειώνω λοιπόν με τους στίχους του Έλιοτ, που δι’ αυτών μπορούμε να χαράξουμε και τα όρια της. Είναι από την «Έρημη Χώρα»: «Που είναι η σοφία που χάσαμε στη γνώση, Που είναι η γνώση που χάσαμε μέσα στην πληροφορία».

Σας ευχαριστώ και καλωσορίζω και πάλι την κυρία Επίτροπο.

ΑΝΑΣΤΑΣΙΟΣ (ΤΑΣΟΣ) ΚΟΥΡΑΚΗΣ (Α΄ Αντιπρόεδρος της Βουλής-Προεδρεύων των Επιτροπών): Ευχαριστούμε τον Βουλευτή Αντώνη Συρίγο, που είναι Πρόεδρος της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης και καλώ την Επίτροπο της Ε.Ε., αρμόδια για θέματα Ψηφιακής Οικονομίας και Κοινωνίας, την κυρία Mariya Gabriel.

Κυρία Gabriel, έχετε τον λόγο.

Κύριε Πρόεδρε, κύριε Υπουργέ, κύριοι Πρόεδροι των Επιτροπών, αξιότιμα μέλη του Κοινοβουλίου, παλιοί συνάδελφοι πρώτα απ' όλα, επιτρέψτε μου να εκφράσω την ευγνωμοσύνη μου, για την υποδοχή που η χώρα σας πάντα μου επιφύλασσε στο πλαίσιο της παλιάς μου θέσης, ως μέλους του Ευρωπαϊκού Κοινοβουλίου και τώρα ως Επιτρόπου για την Ψηφιακή Οικονομία και Κοινωνία. Είναι χαρά που μπορώ να απευθυνθώ σ' αυτούς, που ενσαρκώνουν αυτό το οποίο είναι το πιο αγαπητό για μένα, όταν ασχολούμαι με την έννοια, ψηφιακή αγορά. Εσείς εκπροσωπείτε τους πολίτες. Αυτό είναι που με ενδιαφέρει περισσότερο. Έχουμε την ψηφιακή μετάλλαξη, που είναι μια πρόκληση που πρέπει να αποφέρει οφέλη, όχι μόνο για την οικονομία αλλά και για την κοινωνία, για τους πολίτες. Το ξέρουμε, έχουμε τους αριθμούς, για να λειτουργεί μια τέτοια αγορά, είναι 415 δισεκατομμύρια ευρώ για τους ευρωπαίους πολίτες.

Σήμερα, η Ευρωπαϊκή Επιτροπή είναι στα μισά του δρόμου. Από την αρχή της εντολής της, η Ευρωπαϊκή Επιτροπή έχει καταθέσει 35 πρωτοβουλίες, 21 νομοθετικούς φακέλους για τη δημιουργία της ενιαίας ψηφιακής αγοράς. Σήμερα έχουμε 5 φακέλους που έχουν ολοκληρωθεί χάρη στους συνομοθέτες, στο Συμβούλιο και το Ευρωπαϊκό Κοινοβούλιο και πρέπει να υπενθυμίσουμε, ότι πρέπει να αρχίσουμε με αυτό. Όταν μιλάμε για την ενιαία ψηφιακή αγορά, πρέπει να δούμε τι μας αποφέρει αυτό στην καθημερινή μας ζωή. Είναι το τέλος της περιαγωγής από τον Ιούνιο, μην το ξεχνάτε. Είναι επίσης, η μεταφορά του περιεχομένου το 2018. Αυτοί που ταξιδεύουν, ξέρουν τι είναι να φέρνουν μαζί το βιβλίο τους, το βίντεο και ό,τι άλλο έχουν.

Επίσης, είναι το WiFi4EU, είναι ένα σχέδιο το οποίο μας ενδιαφέρει πάρα πολύ, 120 εκατ. και η πρώτη φορά που η Ευρώπη θα παρέμβει άμεσα στις τοπικές αρχές μεταξύ 6000 και 8000 δήμων, που θα μπορούν να έχουν σε ένα δημόσιο χώρο, στη βιβλιοθήκη, στο Δημαρχείο για να συνδέονται. Αυτό είπε ο κ. Jung, πριν από ένα χρόνο. Είπε ότι «θέλω κάθε πολίτης σε οποιαδήποτε χώρα, σε οποιαδήποτε περιφέρεια να ωφεληθεί από τη συνδεσιμότητα». Σήμερα, λοιπόν, όπως είχα πει το Μάιο, η Επιτροπή παρουσίασε την αναθεώρηση στα μισά του δρόμου. Έχουμε προσδιορίσει τρεις τομείς, όπου θα έπρεπε να προοδεύσουμε περισσότερο. Ο πρώτος είναι να εγγυηθούμε, οι διαδικτυακές πλατφόρμες να μπορούν να συνεχίσουν να έχουν πλεονεκτήματα για την οικονομία και την κοινωνία μας. Δεύτερο σημείο, να αναπτύξουμε την οικονομία των δεδομένων. Τρίτον, η κυβερνοασφάλεια.

Είμαι πολύ ευτυχής, που αυτή η συνέλευση, είναι η πρώτη στην οποία απευθύνομαι δύο μέρες αφού παρουσιάσαμε το νομοθετικό πακέτο για την κυβερνοασφάλεια. Είναι κάτι πάρα πολύ σημαντικό και συμβολικό, διότι όταν μιλούμε για κυβερνοασφάλεια θα πρέπει να αντιληφθούμε σήμερα ότι είναι μια πρόκληση για τους πολίτες, για τους θεσμούς, αλλά δεν υπάρχει μόνο ένα κράτος - μέλος που μπορεί να αντιμετωπίσει αυτή την πρόκληση. Μόνο με κοινή προσέγγιση μπορούμε να αντιμετωπίσουμε την κατάσταση αυτή, γι' αυτό έχουμε την ENISA, δηλαδή τον Οργανισμό για την Ασφάλεια Δικτύων και Πληροφοριών. Έχουμε τρεις απόψεις. Η ENISA δεν θα είναι πια μια υπηρεσία προσωρινή, θα έχει μια εντολή διαρκή. Θα έχει περισσότερα χρηματοδοτικά μέσα και ανθρώπινους πόρους για να μπορεί να εκπληρώσει νέες λειτουργίες. Αυτός ο οργανισμός θα έχει περισσότερες λειτουργικές εργασίες, μεταξύ των οποίων και ένα πλαίσιο πιστοποίησης και όταν μιλάμε για πιστοποίηση, ξέρουμε πόσο σημαντικό είναι για όλους τους χρήστες να έχουν ελάχιστες εγγυήσεις για τα προϊόντα που αγοράζουν.

Σήμερα, λοιπόν, για μας, είναι εξίσου σημαντικό να παρουσιάσουμε μερικές συμπληρωματικές απόψεις.

Για πρώτη φορά, σε αυτή την πρόταση, έχουμε το blue clean και συμφωνώ με όσους λένε ότι «δεν μας λέει πολύ περισσότερα αυτή η λέξη», αλλά, για πρώτη φορά, προτείνουμε, στα κράτη-μέλη και τους Θεσμούς, να σκεφτούν ένα μηχανισμό συντονισμού, για να αντιδρούμε, σε περίπτωση μεγάλης κλίμακος κρίσης. Είχαμε τέτοιες κρίσεις και είδαμε ότι οι επιθέσεις, στον κυβερνοχώρο, μάς αγγίζουν όλους, διαμέσου τομέων, που είναι κρίσιμοι, όπως η υγεία, η ενέργεια, η μεταφορά. Είναι σημαντικό, να έχουμε, επιτέλους, μια απάντηση στο «ποιος κάνει τι». Δεν θα δώσουμε ένα αριθμό τηλεφώνου σε ορισμένους, αλλά βρισκόμαστε στην αρχή της διαδικασίας για να προσδιορίσουμε, σε κάθε στάδιο, ποιος μπορεί να δώσει τις καταλληλότερες απαντήσεις.

Επίσης, θα θέλαμε -και αυτό είναι στο ίδιο νομοθετικό πακέτο-, να αρχίσουμε τον προβληματισμό για τη δημιουργία Κέντρων Προσόντων, διότι έχουμε πλήρη συνείδηση ότι πρέπει να επενδύσουμε στις τεχνολογίες. Πρέπει να προσελκύσουμε εμπειρογνώμονες, αλλά και να τους κρατήσουμε, προσφέροντάς τους προοπτικές. Αυτά τα Κέντρα Προσόντων, θα μας επιτρέψουν να επωφεληθούμε από την εμπειρογνωμοσύνη, που υπάρχει σήμερα, αλλά θα πρέπει να δώσουμε περαιτέρω κίνητρα και συνέργειες, ούτως ώστε να μπορούν οι εμπειρογνώμονες να έχουν πραγματικά κίνητρα για την ποιότητα της εργασίας τους.

Δεύτερη προτεραιότητα, στην ενδιάμεση στρατηγική μας και μια από τις νέες προτάσεις, που κάναμε, πριν από δύο μέρες, είναι η ελεύθερη κυκλοφορία των δεδομένων - κάτι, για το οποίο συζητούμε εδώ και πολύ καιρό. Η πρόταση είναι επί τάπητος, τώρα, όσον αφορά στα μη προσωπικά δεδομένα - το διευκρινίζω αυτό - διότι έχουμε το σχετικό Κανονισμό, ο οποίος θα τεθεί σε ισχύ από το Μάιο του 2018. Θα πρέπει να δούμε, ποιες είναι οι δυνατότητες που έχουμε. Ξέρουμε, σήμερα , πώς έχει η οικονομία των δεδομένων, στην Ευρώπη, - 300 δις ευρώ. Εάν μπορέσουμε, λοιπόν, με την ελεύθερη κυκλοφορία δεδομένων, θα έχουμε πολύ περισσότερα κονδύλια και αριθμούς. Πιστεύω ότι αυτό είναι ένα μήνυμα, το οποίο στέλνουμε σε όλους, για να μπορέσουμε, από κοινού, να προχωρήσουμε.

Μετά από το θέμα της ασφάλειας, που περνάει, κυρίως, από την κυβερνοασφάλεια, θα ήθελα να σας παρουσιάσω κάποιες άλλες προτεραιότητές μου.

Μίλησα για την ασφάλεια, αλλά, πρέπει να ομολογήσω ότι, η πρώτη μου προτεραιότητα είναι οι ψηφιακές δεξιότητες. Ογδόντα εκατ. άτομα, στην Ε.Ε., δεν έχουν χρησιμοποιήσει το ίντερνετ, -μόνο το 35% του ενεργού πληθυσμού έχει τέτοιου είδους δεξιότητες και γνώσεις βασικές, στο διαδίκτυο. Σε μερικά χρόνια, όμως, το 90% των θέσεων απασχόλησης θα ζητούν, απαραιτήτως, τέτοιου είδους γνώσεις. Θα πρέπει, λοιπόν, σήμερα, να κάνουμε ό,τι μπορούμε, ώστε να συνοδεύσουμε τα άτομα, τα οποία πρέπει να αποκτήσουν αυτές τις ψηφιακές δεξιότητες. Κάποιες θέσεις απασχόλησης θα εξαφανιστούν, κάποιες νέες θα παρουσιαστούν, το ξέρουμε αυτό. Αυτό, όμως, που είναι σημαντικό σε όλη αυτήν τη διαδικασία της αλλαγής, είναι να συνοδεύσουμε και να βοηθήσουμε τους πολίτες. Γι' αυτό, από τις αρχές του 2018, πρέπει να σας πω, ότι θα υπάρξει ένα νέο συγκεκριμένο σχέδιο, που θα αφορά στους φοιτητές και θα έχουμε ένα νέο πιλοτικό πρόγραμμα, που θα επιτρέψει σε 5-6 χιλιάδες φοιτητές, σε όλη την Ευρώπη, να κάνουν μια πρακτική εξάσκηση, ένα stage, σε ένα άλλο κράτος-μέλος, για τέσσερις - πέντε μήνες, σε θέματα ψηφιακής πολιτικής.

Θα πρέπει, λοιπόν, να δούμε πώς θα μπορέσουμε να προσελκύσουμε, κυρίως, φοιτητές, που δεν θα προέρχονται από τους τομείς της πληροφορικής και των τεχνολογιών, αλλά, ίσως, από τομείς θεωρητικούς, -όπως είναι η φιλολογία. Να έρχονται να κάνουν τέτοιου είδους πρακτικές, διότι γνωρίζουμε ότι θα πρέπει να υπάρξει πρόοδος, σε αυτόν τον τομέα.

Σε ευρωπαϊκό επίπεδο, νομίζω ότι μπορούμε, με το πιλοτικό αυτό πρόγραμμα για τους νέους, να κάνουμε κάτι περισσότερο και με τα διάφορα προγράμματα, που αφορούν στις ψηφιακές δεξιότητες.

Επίσης, πρέπει να πω ότι έχουμε 17 εθνικούς συνασπισμούς, μεταξύ των οποίων συγκαταλέγεται και η Ελλάδα. Από την αρχή αυτού του Συνασπισμού Ευρωπαϊκής Συμμαχίας όπως τον λέμε και χάρη στους εθνικούς φορείς, μπορέσαμε να προσφέρουμε μαθήματα κατάρτισης σε 7.000.000 άτομα. Καταρχάς είχαμε προβλέψει να ξεπεράσουμε τους στόχους, αλλά πρέπει να προχωρήσουμε ακόμα περισσότερο. Επίσης, θα πρέπει να προσαρμόσουμε τη προσφορά στη ζήτηση. Ίσως είμαι κάποιο άτομο το οποίο λόγω της ηλικίας μου έχω ολοκληρώσει τις σπουδές μου εδώ και πολλά χρόνια, εν πάση περιπτώσει όμως θα πρέπει το εκπαιδευτικό σύστημα και η αγορά εργασίας κατά κάποιο τρόπο να συνταυτιστούν να βρίσκονται στα δύο άκρα μιας εξίσωσης, να έχουν περισσότερες αρμοδιότητες βγαίνοντας από τα ΑΕΙ και απ’ όλα τα Ιδρύματα οι νέοι.

Επίσης, θα σας αναφέρω ένα άλλο θέμα που μου είναι ιδιαίτερο προσφυές. Πρόκειται για τους σούπερ υπολογιστές όπως θα έλεγα. Όλοι πιστεύουν ότι πρόκειται για ένα θέμα που αφορά τις τεχνολογίες αιχμής, δεν είναι αληθές όμως, η Ευρώπη δεν είναι μεταξύ των 10 καλύτερων, αν θέλετε, για τους σούπερ υπολογισμούς. Θα πρέπει όμως, να βελτιώσουμε τις επιδόσεις μας στον τομέα αυτό. Να είμαστε πιο καλοί σε θέματα υγείας, εντοπισμού ασθενειών, σε κλιματικά θέματα. Είναι λοιπόν, πρωταρχικής σημασίας να διαθέτει η Ευρώπη τέτοιους υπερϋπολογιστές. Αυτό είναι αντικειμενικός στόχος για το 2022 - 2023, να μπορέσουμε και εμείς στην ευρωπαϊκή επικράτεια να έχουμε ένα τέτοιο υπερϋπολογιστή .

Γιατί αυτό είναι τόσο σημαντικό; Σας είπα πόσο σημαντική είναι η οικονομία των δεδομένων. Μιλάμε για δεδομένα όταν μιλάμε για υπερϋπολογιστές, αν λοιπόν δεν έχουμε αυτά τα τεχνικά εργαλεία στα χέρια μας, δεν θα μπορέσουμε να προωθήσουμε την τεχνολογία μας και ξέρουμε ότι οι ερευνητές και οι ειδικοί χρειάζονται υπολογιστές για να συνεχίσουν την εργασία τους. Θα θέλαμε, λοιπόν, να το κατορθώσουμε αυτό. Δεν έχουμε πάρα πολλούς ειδικούς και δεν έχουμε και τα μέσα. Αυτή τη στιγμή, έχουμε 300.000 ειδικούς σε θέματα νέων τεχνολογιών και πληροφορικής. Θα θέλαμε να φτάσουμε στις 500.000, ώστε να έχουμε και το κατάλληλα εκπαιδευμένο προσωπικό για να χειρίζεται αυτούς τους υπερϋπολογιστές.

Επίσης, το θέμα της συνδεσιμότητας είναι πάρα πολύ σημαντικό. Καταρχάς, μίλησε για το «wi-fi for you». Είμαι πεπεισμένη ότι θα πρέπει να κάνουμε σημαντικές επενδύσεις στον τομέα των υποδομών. Αυτή την πρόκληση δεν την αντιμετωπίζει μόνο η Ελλάδα, αλλά σε ευρωπαϊκό επίπεδο υπάρχει γενικότερη πρόκληση και δεν θα πρέπει μόνο να σκεφτόμαστε τα αστικά κέντρα. Θα πρέπει να σκεφθούμε την ύπαιθρο, τις περιφερειακές και υπερπεριφερειακές περιοχές. Πρόκειται για μια προτεραιότητα για μένα, αλλά συνειδητοποιώ ότι είναι πάρα πολύ σημαντικό, επίσης, να κάνουμε κάτι τέτοιο μετά από διάλογο και κάνοντας συμφωνίες και να επιτύχουμε συναινέσεις.

Όταν μιλάμε για έργα υποδομής και για συνδεσιμότητα θα ήθελα να μιλήσω και για αυτή την κοινωνία των Gigabytes, το 5G, για το οποίο μίλησε η Ευρωπαϊκή Επιτροπή και θα επισκεφτώ όλες τις χώρες μετά την Ελλάδα, γιατί σήμερα είναι η πρώτη χώρα που επισήμως επισκέπτομαι στην Ε.Ε.. Δεν πρέπει να επαναλάβουμε τα ίδια σφάλματα που κάναμε με το 4G. Είδατε πόσο μας στοίχισε το γεγονός ότι δεν είχαμε τις ίδιες προθεσμίες και τον ίδιο συντονισμό. Σήμερα, εκτός Ευρώπης η Ιαπωνία, η Κίνα και οι ΗΠΑ κάνουν σε αυτόν τον τομέα πολύ μεγαλύτερες επενδύσεις. Έχουν πλεονεκτήματα και προχωρούν, αλλά βεβαίως δεν θα ήθελα να μιλήσω και απαισιόδοξα γι' αυτό το θέμα. Θα πρέπει να υπενθυμίσουμε ότι η Ευρώπη όχι μόνο έχει τη δυνατότητα να έχει ηγετική θέση σε καινοτόμους τομείς, όπως τα συνδεδεμένα αυτοκίνητα, για παράδειγμα, αλλά έχει το καθήκον να κρατήσει αυτήν την ηγετική θέση σε τομείς στους οποίους είμαστε ήδη πρώτοι.

Είμαστε οι πρώτοι στο αόρατο μέρος του ίντερνετ, στη ρομποτική, στη νανοηλεκτρονική και σε θέματα κυβερνοασφαλείας. Είναι, λοιπόν, σημαντικό να δώσουμε τα κίνητρα στους επιχειρηματίες και στους ερευνητές μας, ώστε να μπορέσουν να προχωρήσουν προς όφελος όλων ημών στην Ευρώπη. Αυτός, λοιπόν, είναι ο στόχος μου.

Βεβαίως, δεν μπορώ να μη σας μιλήσω και για ένα άλλο μέρος των αρμοδιοτήτων μου. Στα πλαίσια της νέας κοινωνίας των δεδομένων, έχουμε να κάνουμε με υπερϋπολογιστές, με κυβερνοασφάλεια και με άλλα θέματα και θα ήθελα να τονίσω και δύο άλλα θέματα. Είναι σημαντικό να μην ξεχνάμε και την κουλτούρα των πολιτισμών, την πολυπολιτισμικότητα, τη διαφορετικότητα μεταξύ μας, πράγμα το οποίο είναι βασικό χαρακτηριστικό της ταυτότητάς μας στην Ευρώπη. Είμαι υπέρ της πολυπολιτισμικότητας. Πρόκειται για να εμπλουτιστικό στοιχείο για όλους, για αυτό στις αρχές του 2018 θα παρουσιάσω το νέο πρόγραμμα MEDIA 2018 - 2020, που είναι ένα πρόγραμμα - σύμβολο των επιτυχιών μας. Θα έχουμε 2,4 δισ. περισσότερες συμπαραγωγές στα πλαίσια αυτού του προγράμματος και περισσότερες πιστώσεις για τους μικρούς και μεσαίους παραγωγούς, τους οποίους θα πρέπει να συνεχίσουμε να ενθαρρύνουμε. Πρόκειται, λοιπόν, για μια από τις δεσμεύσεις μου.

Επίσης, θα ήθελα να επιστήσω την προσοχή σας σε ένα τελευταίο σημείο. Ακόμη ένα σχέδιο πάρα πολύ συγκεκριμένο το οποίο έχουμε επί τάπητος είναι ο γαιοαποκλεισμός. Αυτό είναι κάτι το οποίο θα ήθελα να τον συμπεριλάβω στους 5 φακέλους που θα ολοκληρώσουμε. Σήμερα γνωρίζουμε ότι υπάρχουν εμπόδια και προσκόμματα, τα οποία έχουμε άρει εντός Ε.Ε., αλλά επανέρχονται στα πλαίσια του ψηφιακού κόσμου και δεν υπάρχει λόγος για να υφίσταται κανείς διακρίσεις on-line. Όταν πηγαίνω στο Βουκουρέστι, στην Αθήνα, στο Παρίσι, κανένας δεν μου ζητάει την ταυτότητά μου για να αγοράσω κάτι. Όταν, όμως, θέλει κανείς να κάνει μια ηλεκτρονική αγορά, του ζητούν στοιχεία ταυτότητας, πράγμα που σημαίνει ότι λιγότερο από το 9% των μικρομεσαίων επιχειρήσεων μπορούν να κάνουν ηλεκτρονικές πωλήσεις. Πρέπει, λοιπόν, αυτό το δυναμικό να το βελτιώσουμε.

Το Ευρωπαϊκό Συμβούλιο και το Ευρωπαϊκό Κοινοβούλιο ασχολούνται με αυτόν τον φάκελο τον οποίο θα μελετήσουν και θα ολοκληρώσουν, σάς το υπογραμμίζω, διότι θα ήθελα πραγματικά να δοθεί προτεραιότητα σε τέτοιου είδους συγκεκριμένα σχέδια. Ξέρουμε ποιοι είναι οι σημαντικοί στόχοι. Σήμερα η ψηφιακή κοινωνία είναι κάτι το οποίο είναι στην καθημερινότητα στην οποία ζούμε. Ο ψηφιακός κόσμος και η πρόοδος είναι κάτι που μας επιτρέπει να εργαζόμαστε και να ταξιδεύουμε, αλλά θα πρέπει να κρατήσουμε και στον τομέα αυτό ένα ανθρώπινο πρόσωπο και αυτό θα γίνει μόνο εάν εμείς συνεχίσουμε την πολιτική μας με δημιουργικότητα και καινοτομία, διότι ξέρουμε ότι κανένα ρομπότ ή κανένα μηχάνημα δεν μπορεί να μας υποκαταστήσει σε αυτό. Για αυτό θα ήθελα να μπορέσω να ολοκληρώσω αυτόν τον στόχο, που είναι για μένα πολύ σημαντικός.

Ολοκληρώνοντας, θα μου επιτρέψετε να σας παρουσιάσω τα κύρια θέματα με τα οποία ασχολούμαι, ποιοι είναι οι φάκελοι που ολοκληρώθηκαν από τους προκατόχους μου, αλλά και να σας πω πόσο σημαντική είναι η κυβερνοασφάλεια, τα έργα υποδομής και πόσο σημαντική είναι η προσπάθεια αυτές οι ηλεκτρονικές υπηρεσίες να είναι προσβάσιμες για όλους, όπου και να διαμένουν στην Ε.Ε. γιατί οι πολίτες είναι αυτοί οι οποίοι θα πρέπει να επωφεληθούν σε όλους τους τομείς από αυτές τις πολιτικές σε θέματα υγείας και παιδείας και σε όλους τους τομείς. Αυτός είναι ο στόχος που θα πρέπει να μας ενώνει και μας διαφοροποιεί από την τεχνητή νοημοσύνη. Αυτό θα μας επιτρέψει αυτήν τη μοναδική αλλαγή την οποία ζουν οι κοινωνίες μας να την κάνουμε μια επιτυχημένη διαφορετική πολιτική. Σας ευχαριστώ πολύ για την προσοχή σας.

ΑΝΑΣΤΑΣΙΟΣ ΚΟΥΡΑΚΗΣ (Α΄ Αντιπρόεδρος της Βουλής - Προεδρεύων των Επιτροπών): Τον λόγο έχει ο Υπουργός Ψηφιακής Πολιτικής, Τηλεπικοινωνιών και Ενημέρωσης, κύριος Νικόλαος Παππάς.

ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής Τηλεπικοινωνιών και Ενημέρωσης): Ευχαριστώ κύριε Πρόεδρε.

Κυρία Επίτροπε, κυρίες και κύριοι Βουλευτές, θα ήθελα, να καλωσορίσουμε όλοι μαζί την Επίτροπο Ψηφιακής Οικονομίας και Κοινωνίας, την κυρία Mariya Gabriel στη χώρα μας και να την ευχαριστήσουμε, για την τιμή που μας κάνει, να είμαστε η πρώτη χώρα η οποία επισκέπτεται από τότε που ανέλαβε το χαρτοφυλάκιο της Ψηφιακής Οικονομίας και Κοινωνίας.

Νωρίτερα είχαμε μια συνάντηση και μας δόθηκε η ευκαιρία να συζητήσουμε τις εθνικές προτεραιότητες σε σχέση με την ψηφιακή πολιτική, αλλά και να ενημερωθούμε ενδελεχώς για τις προτεραιότητες τις ευρωπαϊκές. Οι δράσεις έχουν στόχο την ανάπτυξη αυτού, που λέμε του τομέα των τομέων της οικονομίας, του τομέα, δηλαδή, που μπορεί να κάνει όλους τους τομείς της οικονομίας μας πιο παραγωγικούς, τις επιχειρήσεις μας πιο ανταγωνιστικές, τη σχέση του Κράτους με τον πολίτη πιο λειτουργική και τον τρόπο με τον οποίο απολαμβάνουμε διάφορες υπηρεσίες πολύ πιο αποτελεσματικό.

Παρουσιάσαμε στην Επίτροπο τα βήματα που σχεδιάσαμε ως Υπουργείο Ψηφιακής Πολιτικής και στα οποία κινούμαστε ήδη για την ψηφιακή ανάπτυξη της χώρας. Μας δόθηκε η ευκαιρία, να εμβαθύνουμε σε μια σειρά από ζητήματα, στα οποία η συμβολή της είναι πολύτιμη για την εξέλιξή τους.

Κυρία Επίτροπε, θα ήθελα να επαναλάβω και από αυτό το βήμα το εξής. Στον τομέα της ψηφιακής πολιτικής, ως Υπουργείο βλέπουμε μεγάλες δυνατότητες και ευκαιρίες. Εντοπίζουμε και γνωρίζουμε βεβαίως τους κινδύνους, αξιοποιούμε όμως τις δυνατότητες καταρχήν, αλλά και λαμβάνουμε ταυτόχρονα τα μέτρα μας. Και σε αυτή την προσπάθεια προσβλέπουμε και σας ευχαριστούμε ήδη για αυτό, στην αρμονική συνεργασία με τους θεσμούς της Ένωσης για την ανταλλαγή πρακτικών και γνώσεων που σφυρηλατούν την οικονομική ανάπτυξη της Ευρώπης και σε μεγάλο βαθμό προασπίζουν τις κοινές ευρωπαϊκές μας αξίες.

Η Ελληνική Κυβέρνηση ανέλαβε και με σταθερά βήματα επιτυγχάνει την ανάκαμψη της χώρας και την αναστροφή της υφεσιακή της πορείας. Βασικός οδηγός της πολιτικής μας, οδηγός που διατρέχει τις επιλογές και τις προτεραιότητές μας σε κάθε τομέα, είναι αυτός της δίκαιης ανάπτυξης, μιας ανάπτυξης, δηλαδή, που δεν θα μένει στα χαρτιά, ή δεν θα αφορά μόνο τους λίγους, θα διαχέεται στο σύνολο της κοινωνίας.

Θέλουμε όπως λέμε: «Να φέρουμε το αύριο σήμερα για όλους», θέλουμε η μεγάλη αυτή τεχνολογική επανάσταση, την οποία ζούμε και βιώνουμε να μην αποτελέσει τη μήτρα για νέες μεγάλες ανισότητες τόσο περιφερειακές, όσο και εντός των κοινωνιών.

Η Επίτροπος στην αρχική της τοποθέτηση υπογράμμισε την ανάγκη να αναπτυχθούν επαρκώς τα δίχτυα νέας γενιάς, τα δίκτυα των οπτικών ινών και στις περιοχές έξω από τα αστικά κέντρα.

Κυρίες και κύριοι Βουλευτές, σας καλώ, να αναλογιστούμε μαζί πόσο μεγάλη ανισότητα μπορεί, να βιώνει ένας άνθρωπος, ο οποίος εάν μένει στο αστικό κέντρο, θα έχει τη δυνατότητα διασύνδεσης υψηλών ταχυτήτων με έναν που μένει σε μια πόλη της επαρχίας, ή περισσότερο σε ένα χωριό, ο οποίος δεν θα έχει χαμηλότερη δυνατότητα να απολαμβάνει υπηρεσίες συναλλαγών με το δημόσιο, χαμηλότερη δυνατότητα να απολαμβάνει ψυχαγωγία, χαμηλότερη δυνατότητα να απολαμβάνει ακόμα και υπηρεσίες πρωτοβάθμιας φροντίδας υγείας, οι οποίες ακριβώς προϋποθέτουν αυτές τις υψηλές συνδεσιμότητες.

Και εδώ ακριβώς έρχεται η ανάγκη για μια πάρα πολύ ισχυρή δημόσια παρέμβαση και αυστηρό ρυθμιστικό πλαίσιο ακριβώς για να διασφαλίσουμε, ότι όλοι οι πολίτες και στη χώρα μας, αλλά και στην Ένωση θα έχουν τη δυνατότητα να απολαμβάνουν τις υπηρεσίες, οι οποίες μπορούν να αναπτυχθούν πάνω σε αυτές τις νέες τεχνολογίες -μια παρέκβαση επιτρέψτε μου- είχα πριν από λίγο καιρό μια συνάντηση με τον εκτελεστικό διευθυντή μιας εταιρείας τηλεπικοινωνιών, δεν χρειάζεται να την αναφέρω, είναι ένας άνθρωπος ο οποίος -όπως αντιλαμβάνεστε και εσείς- είναι εύπορος και μένει σε ένα μητροπολιτικό κέντρο, σε μια πάρα πολύ μεγάλη ευρωπαϊκή βιομηχανική πόλη. Μου εξηγούσε, ότι στη γειτονιά του, όπου μένουν άνθρωποι υψηλών εισοδημάτων, υπάρχουν τρεις διαφορετικοί πάροχοι με ανεπτυγμένα δίκτυα οπτικών ινών. Εκεί που μένει η μητέρα του και ο πατέρας του, σε ένα χωριό λίγο έξω από την πόλη, δεν υπάρχει κανείς.

Προσέξτε, μια κοινωνική κατανάλωση, η οποία είναι απολύτως αχρείαστη, και την οποία από μόνη της η αγορά δεν μπόρεσε να ρυθμίσει. Στο ίδιο σημείο έσκαψαν τρεις φορές για να έχουν διαφορετικοί πάροχοι το δικό τους δίκτυο και όχι πολύ μακριά από εκείνο το σημείο καταδικάστηκαν οι άνθρωποι στην Εποχή του Χαλκού. Εδώ έρχεται και η δική μας μεγάλη ευθύνη ως πολιτική ηγεσία και στην Ελλάδα και στην Ευρώπη να μπορέσουμε να διασφαλίσουμε τα δικαιώματα όλων των πολιτών. Είναι για εμάς δηλαδή ζήτημα δημοκρατίας, δικαιοσύνης και έχουμε όλες τις δυνατότητες όχι μόνο να μην διευρύνουν τις ανισότητες αυτές οι νέες τεχνολογίες, αλλά να τις αμβλύνουν. Να έχει την ίδια δυνατότητα πρόσβασης στις υπηρεσίες του δημοσίου, ένας άνθρωπος που μένει στο Κέντρο της Αθήνας με έναν άνθρωπο που μένει σε ένα από τα ακριτικά μας νησιά. Οι Έλληνες Βουλευτές αντιλαμβάνονται απολύτως πόσο σημαντικό είναι αυτό, με δεδομένο ότι η χώρα μας έχει και ένα ανάγλυφο μοναδικό, αλλά και τη νησιωτικότητα, η οποία δυστυχώς σημαίνει πρόσθετες δυσκολίες για τα κομμάτια του πληθυσμού μας, για τους συμπολίτες μας, οι οποίοι έχουν επιλέξει να ζήσουν εκεί.

Ήδη έχουμε κάνει τα πρώτα βήματα. Μέσα σε ένα μόλις χρόνο καταφέραμε να βελτιώσουμε τον δείκτη ψηφιακής οικονομίας και κοινωνίας κατά 8,6%. Είναι μια επίδοση που κατατάσσει τη χώρα μας στις πέντε πρώτες χώρες μεταξύ των χωρών της Ε.Ε.. Δυστυχώς, ξεκινάμε από χαμηλά, αλλά είμαι βέβαιος ότι η ανοδική μας πορεία θα συνεχιστεί. Με την Επίτροπο είχαμε την ευκαιρία να συζητήσουμε για όσα γίνονται και όσα προετοιμάζονται στη χώρα μας στον τομέα της ψηφιακής πολιτικής. Είμασταν μάρτυρες πριν από λίγο της υπογραφής της σύμβασης μεταξύ του Υπουργείου μας και του ΟΤΕ για το έργο της ηλεκτρονικής διακίνησης εγγράφων και της ψηφιακής υπογραφής στο Υπουργείο Ψηφιακής Πολιτικής, Τηλεπικοινωνιών και Ενημέρωσης. Η φιλοδοξία μας είναι πάρα πολύ γρήγορα αυτό το έργο να ολοκληρωθεί και όλα τα έγγραφα να διακινούνται ψηφιακά, όλοι οι δημόσιοι λειτουργοί να χρησιμοποιούν υποχρεωτικά την ψηφιακή τους υπογραφή για την διακίνηση.

Μία μελέτη μόνο έχουμε υπόψη μας, η οποία έχει κατατεθεί στον δημόσιο διάλογο για το πόσο το δημόσιο θα μπορούσε να εξοικονομήσει πόρους εάν συνολικά εφαρμόσει αυτήν την τεχνολογία, η οποία λέει και μάλλον δεν έχουμε λόγο να αμφισβητήσουμε το νούμερο, περί των 400 εκατομμυρίων ευρώ ετησίως. Στο δικό μας το Υπουργείο θα εξοικονομήσουμε 700.000 ευρώ ετησίως. Πρέπει να σας πω, κυρίες και κύριοι βουλευτές, ότι αυτό το έργο κόστισε μόνο 59.500 ευρώ. Υπάρχουν, λοιπόν, λύσεις οι οποίες και οικονομικές είναι και αποτελεσματικές, αλλά και προσαρμόζονται στις ανάγκες του δημόσιου τομέα, της τοπικής αυτοδιοίκησης για να κάνουν συνολικά τη δημόσια διοίκηση πιο λειτουργική.

Μια ενδιαφέρουσα λεπτομέρεια, οι υπογραφές στην εν λόγω σύμβαση από τον κ. Τζαμάζ, τον πρόεδρο και διευθύνοντα σύμβουλο του ΟΤΕ και τον κ. Ράλλη γενικό γραμματέα ψηφιακής πολιτικής ήταν απολύτως ψηφιακές. Υπογράψαμε, λοιπόν, τη σύμβαση χωρίς να έχουν μπροστά τους χαρτί τυπωμένο και αυτό νομίζω έχει ένα ιδιαίτερο συμβολισμό.

Το απόγευμα θα έχουμε και την ευκαιρία να δούμε από κοντά πως λειτουργεί το σύστημα της ηλεκτρονικής συνταγογράφησης, ένα σύστημα το οποίο έχει ήδη αναπτυχθεί και το οποίο είναι πρωτοποριακό συνολικά για την Ευρώπη. Το Υπουργείο Ψηφιακής Πολιτικής προχωρά σε έργα τα οποία αναπτύσσουν και τις σύγχρονες υποδομές, αλλά και την ανάπτυξη νέων υπηρεσιών, οι οποίες διευκολύνονται από αυτές. Το πλάνο μας για την ανάπτυξη του δικτύου οπτικών ινών προχωρά τάχιστα. Μέχρι το τέλος του χρόνου θα ξεκινήσει η επιδότηση της ανάπτυξης αυτών των υποδομών με το μοντέλο επιδότησης της ζήτησης. Εδώ βεβαίως, έρχεται από κοντά να «κολλήσει» και η σημαντικότατη πρωτοβουλία της Ε.Ε., στην οποία αναφέρθηκε ήδη η Επίτροπος WI FI for EU, ένα πρόγραμμα 120.000.000 για την τοπική αυτοδιοίκηση που αφορά 6000 δήμους, αν δεν κάνω λάθος με βάση τα κριτήρια που έχουν προεπιλεγεί και θα τους δώσει τη δυνατότητα να αναπτύξουν υπηρεσίες ελεύθερης πρόσβασης μέσω WI FI σε κοινόχρηστους χώρους της επιλογής τους.

Στον τομέα των μέσων ενημέρωσης είμαστε πολύ κοντά, όπως γνωρίζετε, είμαι βέβαιος, στην ολοκλήρωση της ρύθμισης του τηλεοπτικού τοπίου. Είμαστε, επίσης, ενδεχομένως, από τις από τις λίγες ή ίσως η μόνη χώρα στην Ε.Ε. η οποία έχει αναπτύξει μητρώο διαδικτυακών μέσων ενημέρωσης. Είναι ένα εξαιρετικά χρήσιμο εργαλείο, ένα εργαλείο το οποίο για πρώτη φορά χαρτογραφεί το χώρο του διαδικτύου, ενώ δίνει τη δυνατότητα στις επιχειρήσεις ενημέρωσης να προστατεύουν και τα πνευματικά τους δικαιώματα, μέσω της δωρεάν χρήσης λογισμικού ενάντια στην λογοκλοπή, το οποίο τους έχουμε παράσχει από το Υπουργείο.

Αυτό θα πρέπει να αποτελέσει αντικείμενο διαλόγου και θα ήθελα σας πω, κυρία Επίτροπε, ότι η Ελλάδα θέλει να συμβάλει με όλες της τις δυνάμεις στη διεξαγωγή του διαλόγου, που και εσείς ίδια έχετε ξεκινήσει. Με το μητρώο, ενδεχομένως, να έχουμε αποκτήσει και ένα εργαλείο για να μπορέσει να ρυθμιστεί και ο τομέας απέναντι στο φαινόμενο των ψευδών ειδήσεων, των λεγόμενων fake news.

Το δημόσιο είναι ο μεγαλύτερος διαφημιστής στη χώρα και όπως γνωρίζετε, εάν μια ιστοσελίδα ή μια επιχείρηση ενημέρωσης δεν είναι εγγεγραμμένη στο μητρώο διαδικτυακών μέσων ενημέρωσης, δεν έχει δικαίωμα πρόσβασης στην κρατική διαφήμιση.

Είναι ένα εργαλείο το οποίο θα μπορούσε με όρους διαφάνειας αλλά και με πολύ έντονα στοιχεία αυτορρύθμισης του τοπίου, να παίξει σημαντικό ρόλο και εδώ προσδοκούμε, να παρακολουθήσουμε αλλά και να συμβάλουμε στο διάλογο.

Η Ελλάδα, επίσης, μπαίνει δυναμικά στον επενδυτικό χάρτη για την παραγωγή οπτικοακουστικού προϊόντος. Είναι μια προτεραιότητα στην οποία αναφέρθηκε και η Επίτροπος, διότι με βάση το τελευταίο ν. 4487, η παραγωγή στην Ελλάδα οπτικοακουστικών προϊόντων, ταινιών, ντοκιμαντέρ και άλλων, επιδοτείται μέχρι και του ύψους του 25% των δαπανών. Είναι ένα εργαλείο το οποίο χρησιμοποιούν πάρα πολλές χώρες και γειτονικές χώρες, οι οποίες πρέπει να καταλάβουμε είναι και ανταγωνιστικές ως προς την ηλιοφάνεια ή το τοπίο το οποίο προσφέρουν για την παραγωγή ταινιών και άλλων οπτικοακουστικών προϊόντων. Νομίζω ότι πρέπει με σθένος να δουλέψουμε ούτως ώστε να μπορέσουμε πάρα πολύ γρήγορα να προσελκύσουμε παραγωγές οι οποίες θα αποτελέσουν και ένα παράδειγμα για ένα καλό νέο προς την κοινότητα και τη βιομηχανία παραγωγής οπτικοακουστικών προϊόντων.

Τέλος, θα ήθελα, επίσης, να υπογραμμίσω και να το σημειώσω με μεγάλη χαρά ότι η Επίτροπος ξεκίνησε την ημέρα της επισκεπτόμενη τις εγκαταστάσεις του Ευρωπαϊκού Μηχανισμού για την Κυβερνοασφάλεια, ο οποίος βρίσκεται στην Ελλάδα. Είναι μια κίνηση ουσίας αλλά και υψηλού συμβολισμού για τον εξαιρετικά κρίσιμο ρόλο που μπορεί να παίξει η χώρα μας στην Ευρώπη, σε ένα τόσο κρίσιμο και σημαντικό τομέα.

Κυρίες και κύριοι Βουλευτές, οι χώρες της Ευρώπης έχουν μόνο να κερδίσουν εάν συντονίσουν τις πολιτικές τους στον τομέα της ψηφιακής πολιτικής και αν χωρίς ενδοιασμούς αξιοποιούν τις βέλτιστες πρακτικές, οι οποίες αναπτύσσονται σε οποιαδήποτε μεριά της Ένωσης. Έτσι μόνο θα μπορέσουμε να φέρουμε το αύριο σήμερα για όλους τους ευρωπαίους πολίτες. Η χώρα μας, επιταχύνοντας τη δουλειά της σε αυτόν τον τομέα της οικονομίας μπορεί να μπει για τα καλά στο δρόμο της βιώσιμης και δίκαιης ανάπτυξης.

Κυρία Επίτροπε, με την περιεκτική και στοχευμένη ως προς την επιλογή μας στη νέα ψηφιακή εποχή τοποθέτηση, θα ήθελα, για άλλη μια φορά, να σας καλωσορίσω στην Ελλάδα, σε μια χώρα που έχει εξειδικευμένο ανθρώπινο δυναμικό, με πάνω από πέντε χιλιάδες αποφοίτους σε τομείς τεχνολογικής αιχμής, μα και τη θέληση να μετατραπεί από ουραγός σε θέματα νέων τεχνολογιών σε πρωταγωνιστή, στον εν λόγω τομέα.

Γνωρίζουμε ότι ξεκινάμε από χαμηλά, έχουμε όμως πραγματοποιήσει, ήδη, πάρα πολύ σοβαρά βήματα. Δηλώνουμε αποφασισμένοι να αντιμετωπίσουμε και να εκμεταλλευτούμε τις προκλήσεις της ψηφιακής επανάστασης. Δηλώνουμε έτοιμοι να κάνουμε πράξη τον μεγάλο στόχο που εμπίπτει στην δίκαιη ανάπτυξη, να φέρουμε το αύριο σήμερα για όλους τους πολίτες.

Σας ευχαριστώ πολύ.

Στο σημείο αυτό ο Προεδρεύων των Επιτροπών και Α΄ Αντιπρόεδρος της Βουλής, κ. Αναστάσιος Κουράκης έκανε τη β ΄ ανάγνωση των καταλόγων των μελών των Επιτροπών.

Από την Ειδική Διαρκή Επιτροπή Ευρωπαϊκών Υποθέσεων παρόντες ήταν οι Βουλευτές κ.κ. Κουράκης Αναστάσιος, Αθανασίου Νάσος, Κατσαβριά Χρυσούλα, Βράντζα Παναγιώτα, Δουζίνας Κώστας, Θεοφύλακτος Ιωάννης, Καββαδία Αννέτα, Καρακώστα Εύη, Μουμουλίδης Θέμης, Παπαδόπουλος Σάκης, Παπαδόπουλος Χριστόφορος, Σαρακιώτης Ιωάννης, Σιμορέλης Χρήστος, Σκουρολιάκος Πάνος, Τριανταφύλλου Μαρία, Γκιουλέκας Κωνσταντίνος, Καλαφάτης Σταύρος, Κέλλας Χρήστος, Κεφαλογιάννης Ιωάννης, Τραγάκης Ιωάννης, Χαρακόπουλος Μάξιμος, Γρηγοράκος Λεωνίδας, Ζαρούλια Ελένη, Παναγιώταρος Ηλίας, Καραθανασόπουλος Νίκος, Καμμένος Δημήτρης και Σαρίδης Ιωάννης .

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης παρόντες ήταν οι Βουλευτές κ.κ. Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης παρόντες ήταν οι Βουλευτές κ.κ. Αραχωβίτης Σταύρος, Βάκη Φωτεινή, Γκιόλας Γιάννης, Δέδες Γιάννης, Κοζομπόλη Παναγιώτα, Γκαρά Αναστασία, Μορφίδης Κώστας, Μπαλλής Συμεών, Πάλλης Γιώργος, Παπαηλιού Γεώργιος, Παπαφιλίππου Γιώργος, Παρασκευόπουλος Νικόλαος, Παπαδόπουλος Νικόλαος, Σταματάκη Ελένη, Σταμπουλή Αφροδίτη, Στέφος Γιάννης, Συρίγος Αντώνης, Τζάκρη Θεοδώρα, Σηφάκης Ιωάννης, Βέττας Δημήτριος, Εμμανουηλίδης Δημήτριος, Καματερός Ηλίας, Ψυχογιός Γιώργος, Ασημακοπούλου Άννα – Μισέλ, Βαρβιτσιώτης Μιλτιάδης, Δαβάκης Αθανάσιος, Βούλτεψη Σοφία, Βλάχος Γεώργιος, Καρασμάνης Γεώργιος, Κυριαζίδης Δημήτριος, Παναγιωτόπουλος Νικόλαος, Παπακώστα – Σιδηροπούλου ΑικατερίνηΣτύλιος Γεώργιος, Καράογλου Θεόδωρος, Παπαθεοδώρου Θεόδωρος, Σκανδαλίδης Κωνσταντίνος, Γερμενής Γεώργιος, Ηλιόπουλος Παναγιώτης, Λαγός Ιωάννης, Κατσίκης Κωνσταντίνος, Καβαδέλλας Δημήτριος, Δανέλλης Σπυρίδων, Καρράς Γεώργιος – Δημήτριος και Παναγούλης Ευστάθιος.

ΑΝΑΣΤΑΣΙΟΣ (ΤΑΣΟΣ) ΚΟΥΡΑΚΗΣ (Προεδρεύων των Επιτροπών): Κι εμείς ευχαριστούμε.

Ο κ. Δανέλλης, έχει το λόγο.

ΣΠΥΡΙΔΩΝ ΔΑΝΕΛΛΗΣ (Εισηγητής Κοινοβουλευτικής Ομάδας «ΤΟ ΠΟΤΑΜΙ»): Κυρία Επίτροπε, αγαπητή Mariya, είναι ιδιαίτερη η χαρά μας να σας υποδεχόμαστε στη Βουλή των Ελλήνων.

Κύριε Υπουργέ, κυρίες και κύριοι συνάδελφοι, δεν είναι απλώς ένας νέος γενναίος κόσμος, αλλά ένας νέος γενναίος ψηφιακός κόσμος. Αυτό σημαίνει, πως έχει άλλη γλώσσα, όχι την αλφαβητική, αλλά τη δυαδική, πράγμα που συνεπάγεται την αναγκαιότητα εκμάθησης αυτής της νέας γλώσσας, τουλάχιστον από τις νέες γενιές. Ίσως αυτό να φαίνεται παρατραβηγμένο στη χώρα μας, καθώς η πληθυσμιακή ομάδα άνω των 55 ετών, που αποτελεί και το 30% του πληθυσμού, δεν έχει ποτέ χρησιμοποιήσει το διαδίκτυο.

Έχουμε συχνά την ψευδαίσθηση, πως η χρήση του διαδικτύου εξαντλείται στα social media, στα παιχνίδια και στην κάθε είδους οικιακή διασκέδαση. Ωστόσο, η χώρα υπολείπεται σημαντικά του μέσου όρου της Ε.Ε. στους τομείς των ηλεκτρονικών συναλλαγών, των αγορών, μέσω διαδικτύου και στην συνδρομητική τηλεόραση. Αυτό σημαίνει μόνο ένα πράγμα, καχυποψία και έλλειψη εμπιστοσύνης από τους πολίτες στις δυνατότητες που προσφέρονται στην ψηφιακή εποχή.

Αυτό, δεν περιορίζεται, βεβαίως, μόνο στο χώρο των υπηρεσιών και της αγοράς, αλλά επεκτείνεται και στη διακυβέρνηση. Η Ελλάδα υστερεί σημαντικά στην παροχή ολοκληρωμένων υπηρεσιών προς τους πολίτες ή τις επιχειρήσεις και προς άλλες υπηρεσίες του δημοσίου. Αυτή η υστέρηση οφείλεται, όχι μόνο στην βραδυκίνητη δημόσια διοίκηση, αλλά και στους ίδιους τους πολίτες. Να μην ξεχνάμε ότι η γραφειοκρατία ή η διαφθορά στο δημόσιο ενισχύονται από την άρνησή μας να εισέλθουμε στην ψηφιακή εποχή.

Πρέπει να σας πω, ότι πέντε χρόνια στις Βρυξέλλες δεν είχα ποτέ καμία διαπροσωπική συναλλαγή με καμία υπηρεσία, που είτε αφορούσε την προσωπική μου ζωή και την κατοίκησή μου σε μια πόλη, είτε τη δουλειά μου ως Ευρωβουλευτή. Σε όποια υπηρεσία έπρεπε να αποταθώ, να ζητήσω στοιχεία ή να επικοινωνήσω με οποιονδήποτε, το έκανα ηλεκτρονικά.

Όμως, η ψηφιακή εποχή, όπως ανέφερα, είναι εδώ και είναι εδώ και για τη χώρα μας και αγνοεί τις όποιες αγκυλώσεις μας. Όχι απλά τις αγνοεί, αλλά επιβάλλει την υιοθέτηση των ψηφιακών τεχνολογιών με επαναστατικό τρόπο, εάν πραγματικά επιθυμούμε να βγούμε από την πολυεπίπεδη κρίση, που αντιμετωπίζουμε. Διότι, δεν μπορούμε να μιλάμε για επανεκκίνηση της οικονομίας και για ανάπτυξη, χωρίς μια αποτελεσματική δημόσια διοίκηση, που στην εποχή μας είναι άρρηκτα συνδεδεμένη με την ηλεκτρονική διακυβέρνηση. Η μεγάλη μεταρρύθμιση, η πραγματικά κρίσιμη μεταρρύθμιση, που έχει να κάνει με το δημόσιο τομέα, συνδέεται απόλυτα και με το πέρασμα στην ηλεκτρονική διακυβέρνηση, στην ψηφιακή μας εποχή.

Σήμερα, η εξέλιξη των ψηφιακών τεχνολογιών μετασχηματίζει τον τρόπο που αντιλαμβανόμαστε την εργασία. Δουλειές, που στο παρελθόν εξασφάλιζαν ένα σίγουρο εργασιακό μέλλον σε πολύ λίγα χρόνια θα εξαφανιστούν. Τα παιδιά του μέλλοντος δεν θα χρειάζονται δίπλωμα αυτοκινήτου, αφού τα αυτοκίνητα χωρίς οδηγό είναι πια πραγματικότητα. Ήδη υπάρχουν εργαζόμενοι και στη χώρα μας, σε οποιαδήποτε γωνιά της, που εργάζονται full time από το σπίτι τους, μέσω της οθόνης και του πληκτρολογίου τους, με οποιαδήποτε άλλη πόλη ή χώρα του κόσμου. Αυτό σημαίνει, ότι δημιουργείται με γρήγορους ρυθμούς ένας καινούργιος κόσμος, με άλλες απαιτήσεις σε επίπεδο δεξιοτήτων, αλλά και με άλλα χαρακτηριστικά εργασιακών σχέσεων.

Κυρία Επίτροπε, αναφερθήκατε στην αναγκαιότητα του να πάρουν οι νέοι μας αυτές τις νέες δεξιότητες, ταχύτατα. Η τρίτη βιομηχανική επανάσταση, όχι είναι κοντά μας, ήδη τρέχει και μας αφήνει πίσω της. Αν καθυστερήσουμε, λοιπόν, ακόμα λίγο να ακολουθήσουμε το momentum της ψηφιακής επανάστασης, καθώς η κοινωνία και η εποχή δεν περιμένουν τις αργόσυρτες διαβουλεύσεις και την έλλειψη αποφασιστικότητας, υπάρχει κίνδυνος να δημιουργηθούν, όπως είπατε, κύριε Υπουργέ, νέες ανισότητες και νέοι αποκλεισμοί, που πολύ φοβάμαι ότι θα είναι πολύ πιο έντονοι, πολύ χειρότεροι για τους πολίτες, από αυτούς που ξέρουμε και έχουμε βιώσει μέχρι σήμερα.

Κλείνω με μια αναφορά σε μια κατάκτηση της ενιαίας ψηφιακής αγοράς, που είναι πρόσφατη κατάκτηση και αφορά το σύνολο των πολιτών της Ε.Ε.- και επειδή οι πολίτες τα τελευταία χρόνια, τα χρόνια της κρίσης, βλέπουν μόνο τα αρνητικά και τις καθυστερήσεις της Ε.Ε. και φεύγουν από την όρασή μας τα θετικά, που είναι μικρά καθημερινά έως μεγάλα- αναφέρομαι βεβαίως στην κατάργηση της περιαγωγής, για την οποία πρέπει να πω, ότι το Ευρωπαϊκό Κοινοβούλιο για πολλά χρόνια έδωσε μάχες έντονες και κατάφερε να υπερπηδήσει πολύ μεγάλες αντιστάσεις και αντιδράσεις.

Σας ευχαριστώ πολύ.

ΑΝΑΣΤΑΣΙΟΣ ΚΟΥΡΑΚΗΣ (Α΄ Αντιπρόεδρος της Βουλής - Προεδρεύων των Επιτροπών): Ευχαριστούμε τον Βουλευτή Σπύρο Δανέλλη, Εισηγητή από το «Ποτάμι», συνεχίζουμε και τον λόγο έχει ο Εισηγητής από τον ΣΥ.ΡΙΖ.Α., ο κ. Θέμης Μουμουλίδης.

ΘΕΜΗΣ ΜΑΜΟΥΛΙΔΗΣ( Εισηγητής Της Κοινοβουλευτικής Ομάδας του ΣΥ.ΡΙΖ.Α.): Αξιότιμη κυρία Επίτροπε, κύριε Υπουργέ, κυρίες και κύριοι συνάδελφοι είναι η πρώτη φορά- και ομολογουμένως με μεγάλη καθυστέρηση- που η Ελλάδα θέτει ως προτεραιότητα, την ένταξή της στην ενιαία ευρωπαϊκή ψηφιακή αγορά. Για πρώτη φορά δηλαδή, επιχειρεί να αξιοποιήσει την ψηφιακή τεχνολογία, αυτό, θα έλεγα, το θαύμα του σύγχρονου πολιτισμού.

Μετά από μια πολύ συστηματική προετοιμασία, το αρμόδιο Υπουργείο Ψηφιακής Πολιτικής κατέθεσε το 2016 ένα πλήρες σχέδιο για την Εθνική ψηφιακή πολιτική, ένα σχέδιο που επεκτείνεται μέχρι το 2021. Στόχος μας είναι να συνδεθούμε άμεσα με την ενιαία ευρωπαϊκή ψηφιακή αγορά και να αξιοποιήσουμε τη βοήθεια της ψηφιακής τεχνολογίας- όλες τις δυνατότητες που παρέχει- ώστε να δημιουργήσουμε συνθήκες πλήρους προσβασιμότητας σε ιδιώτες και επιχειρήσεις, με βασικό σκοπό την μεγιστοποίηση της ψηφιακής οικονομίας.

Έτσι λοιπόν, για εμάς είναι επείγουσα προτεραιότητα να προχωρήσουμε σε αυτή την προσαρμογή. Θέλουμε να δημιουργήσουμε μια ψηφιακή κοινωνία, με ό,τι θετικό συνεπάγεται για την Ελλάδα, που ως χώρα έχει ιδιαίτερες και μοναδικές για την Ευρώπη, γεωγραφικές συνθήκες.

Η ενιαία αγορά της Ε.Ε. περνάει στην ψηφιακή εποχή της, με την κατάργηση των κανονιστικών φραγμών και την μετάβαση από 27 εθνικές αγορές σε μια ενιαία αγορά.

Αντιλαμβάνεστε, πως η Ελλάδα δεν μπορεί να μείνει έξω από αυτή την εξέλιξη. Είναι βέβαιο, πως αυτή η προσαρμογή θα συνεισφέρει πολλά εκατομμύρια ευρώ ετησίως στην οικονομία της χώρας και βεβαίως, θα δημιουργήσει σημαντικό αριθμό θέσεων εργασίας. Χρειαζόμαστε έξυπνες πόλεις, μεγαλύτερη και καλύτερη πρόσβαση στην ψηφιακή διακυβέρνηση, διαδικτυακές νεοφυείς επιχειρήσεις που θα δημιουργήσουν νέους ορίζοντες για νέους επιστήμονες και επιχειρηματίες και νέες θέσεις εργασίας.

Σκεφτείτε ένα απλό παράδειγμα, πώς για εκατοντάδες νησιά μας, πολλά εκ των οποίων είναι απομονωμένα, πόσο σημαντική θα ήταν η ανάπτυξη των ψηφιακών ιατρικών υπηρεσιών και εφαρμογών.

Και βέβαια, στο επίκεντρο των ψηφιακών πολιτικών μας βρίσκεται πάντα ο άνθρωπος. Πρωταρχικός μας στόχος είναι η καταπολέμηση του ψηφιακού αναλφαβητισμού. Επενδύουμε ήδη σε προγράμματα «δια βίου μάθησης», για την προσαρμογή των πολιτών και των επιχειρήσεων στην ψηφιακή εποχή. Ετοιμάζουμε στοχευμένες δράσεις, όπως η εβδομάδα ψηφιακών τεχνολογιών, που για πρώτη φορά πραγματοποιήθηκε τον περασμένο Ιούλιο στο Πεντάλοφο της Κοζάνης.

Οι 3 βασικοί πυλώνες που θέτει η ενιαία ψηφιακή αγορά είναι: Πρόσβαση σε ιδιώτες καταναλωτές και επιχειρήσεις, ώστε να μπορούν με ασφάλεια να ασκούν on-line δραστηριότητες σε συνθήκες δίκαιου ανταγωνισμού και με υψηλή προστασία των προσωπικών δεδομένων. Δεύτερον, μεγιστοποίηση των δυνατοτήτων της ψηφιακής οικονομίας στην βιομηχανία και την απασχόληση και την δημιουργία του κατάλληλου περιβάλλοντος και των κατάλληλων συνθηκών για την ευημερία των ψηφιακών δικτύων και υπηρεσιών.

Οφείλουμε λοιπόν, να αξιοποιήσουμε τις ευκαιρίες που προσφέρει η ψηφιακή επανάσταση, για την επανεκκίνηση της οικονομίας και την ανάπτυξη, για την δημιουργία νέων θέσεων εργασίας, για την ενίσχυση της αποτελεσματικότητας της Δημόσιας Διοίκησης, αλλά και για την άρση γεωγραφικών και κοινωνικών αποκλεισμών και την ένταξη του συνόλου των πολιτών στην οικονομική και κοινωνική ζωή της χώρας.

Οι προτεραιότητές μας αντιστοιχούν σε αναγνωρισμένα κενά της ελληνικής δημόσιας διοίκησης, της οικονομίας και της κοινωνίας και διαμορφώνουν ένα συνεκτικό πλαίσιο παρεμβάσεων εστιάζοντας στην παραγωγή αποτελεσμάτων και στη βέλτιστη δυνατή αξιοποίηση των διαθέσιμων δημόσιων πόρων.

Η κυβέρνησή μας και ιδιαίτερα, ο Πρωθυπουργός, κ. Αλέξης Τσίπρας, έχει πολλές φορές μιλήσει με έμφαση στο κεφάλαιο της δίκαιης ανάπτυξης, μιας ανάπτυξης, στην οποία, όλοι οι πολίτες της χώρας θα έχουν ίση και δίκαιη πρόσβαση. Η ψηφιακή προσαρμογή θα αποδειχθεί το ιδανικό εργαλείο για την πραγματοποίηση της δίκαιης ανάπτυξης.

Θα αποδεσμεύσει δυνάμεις και οικονομικούς πόρους, δυνάμεις και πόρους από τη δημόσια διοίκηση, όταν ολοκληρωθεί το σύστημα της ηλεκτρονικής διακίνησης εγγράφων και των ψηφιακών υπογραφών βελτιώνοντας την επαφή και τη σχέση των πολιτών με τη δημόσια διοίκηση.

Θα βοηθήσει ώστε να γίνουν έργα σύγχρονων τηλεπικοινωνιακών υποδομών, από τα οποία θα ωφεληθούν οι πολίτες και οι επιχειρήσεις με τελικό στόχο να ωφεληθούν όλοι οι κλάδοι της οικονομίας. Θα απελευθερωθεί η επιχειρηματικότητα από τις δυσπραγίες που την καταδυναστεύουν, θα μειωθεί η γραφειοκρατία, θα ωφεληθεί η παραγωγή.

Κυρίες και κύριοι, η χώρα μας διαθέτει ένα πολύ σημαντικό πλεονέκτημα και αυτό, δεν είναι άλλο από το ανθρώπινο δυναμικό της, δυναμικό υψηλής εξειδίκευσης στον τομέα της ψηφιακής τεχνολογίας. Με την εξέλιξη της ψηφιακής τεχνολογίας ο κόσμος αλλάζει με γρήγορους ρυθμούς. Η ψηφιακή επανάσταση ενεργοποίησε νέα οικονομικά μοντέλα, δημιούργησε νέες καταναλωτικές συνήθειες και νέες αγορές. Ένα ισχυρό παράδειγμα έρχεται από τον χώρο του πολιτισμού. Δείτε ότι στον τομέα του πολιτισμού δημιουργήθηκαν νέα ακροατήρια με ελεύθερη πρόσβαση στο περιεχόμενο διαφορετικών πολιτιστικών αγαθών.

Ο ελληνικός πολιτισμός έχει πολλά να κερδίσει από την ψηφιακή τεχνολογία, καθώς μπορεί να επικοινωνήσει τον αρχαίο και σύγχρονο ελληνικό πολιτισμό σε όλο τον κόσμο, να συνεργαστεί και να συνδημιουργήσει με τους ευρωπαίους δημιουργούς και ένα νέο πολιτιστικό μοντέλο. Να αναδείξει ταλέντα και να δώσει τη δυνατότητα σε καλλιτέχνες και δημιουργούς να απελευθερώσουν δυνάμεις, αλλά και να βελτιώσουν σημαντικά τα εισοδήματά μας.

Κλείνοντας, θα ήθελα να πω ότι η επένδυση στην ψηφιακή τεχνολογία είναι εξαιρετικής σημασίας για τη χώρα μας. Μια νέα επιχειρηματικότητα μπορεί να αναπτυχθεί με την ενιαία ψηφιακή αγορά. Το μέλλον της Ελλάδας, αλλά και το μέλλον της Ευρώπης εξαρτάται από την προσαρμογή τους στη νέα πραγματικότητα, στη νέα εποχή που φέρνει η ψηφιακή εποχή. Εκεί θα συναντηθούν οι διαφορετικές κουλτούρες, η δημιουργικότητα, αλλά και η οικονομία κάθε χώρας. Ευχαριστώ.

ΑΝΑΣΤΑΣΙΟΣ ΚΟΥΡΑΚΗΣ (Α΄ Αντιπρόεδρος της Βουλής - Προεδρεύων των Επιτροπών): Τον λόγο έχει η κυρία Άννα - Μισέλ Ασημακοπούλου.

ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ (Εισηγήτρια της Ν.Δ.): Ευχαριστώ, κύριε Πρόεδρε. Κυρία Επίτροπε, κύριε Υπουργέ, κυρίες και κύριοι συνάδελφοι, να σας καλωσορίσω στην Ελλάδα και στη Βουλή των Ελλήνων και να σας ευχηθώ τα καλύτερα για τα νέα σας καθήκοντα. Θα ήθελα να σας διαβεβαιώσω ότι η Ν.Δ. καλωσορίζει την πολύ σημαντική δράση της Ε.Ε. σχετικά με τα θέματα της ψηφιακής πολιτικής και βεβαίως, παρακολουθεί πολύ στενά τις πρωτοβουλίες σε νομοθετικό επίπεδο, αλλά και την προσωπική νότα που έχετε αμέσως βάλει στην ατζέντα του χαρτοφυλακίου σας.

Σε αυτό το πλαίσιο, θέλω να σας πω ότι θεωρούμε πολύ σημαντικές τις πρόσφατες εξαγγελίες του κ. Γιούνκερ στην ομιλία του για την κατάσταση της Ένωσης, αλλά και στις εξαγγελίες που έκαναν οι αρμόδιοι συνεπίτροποι σας για την ψηφιακή ενιαία αγορά και την ψηφιακή οικονομία και κοινωνία. Θα αναφερθώ στις θέσεις της παράταξης μου για τα θέματα που θίξατε στη σημερινή σας τοποθέτηση, που είναι τα θέματα των κυβερνοεπιθέσεων, της ελεύθερης κυκλοφορίας των δεδομένων προσωπικού χαρακτήρα και στην ανάπτυξη των ψηφιακών δεξιοτήτων.

Θα ξεκινήσω με τις κυβερνοεπιθέσεις και θα σας πω ότι πιστεύουμε και εμείς, ότι χρειάζεται να ενισχύσουμε την εμπιστοσύνη και των πολιτών, αλλά και των επιχειρήσεών μας στον ψηφιακό κόσμο, ιδίως σε μια εποχή, κατά την οποία οι μεγάλης κλίμακας κυβερνοεπιθέσεις καθίστανται ολοένα και συχνότερες και πιο επικίνδυνες.

Θέλουμε και εμείς, όπως είπατε , τα υψηλά πρότυπα Κυβερνοασφάλειας να γίνουν το νέο ανταγωνιστικό πλεονέκτημα των επιχειρήσεών μας. Καλωσορίζουμε λοιπόν, την πρωτοβουλία σας σχετικά με τον Κανονισμό, καλωσορίζουμε την αναβάθμιση του ρόλου της ENISA και με αυξημένο προϋπολογισμό και με αυξημένη στελέχωση και ευελπιστούμε, για να πω και κάτι για τη χώρα μας, ευελπιστούμε ότι θα σας έχουμε σύμμαχο στη συνεπακόλουθη αναβάθμιση του ENISA που βρίσκεται στην Ελλάδα με έδρα την όμορφη Κρήτη. Ελπίζουμε ότι θα είστε σύμμαχός μας στο να ενισχυθεί και αυτή η δομή.

Περνάω στην ελεύθερη κυκλοφορία των δεδομένων μη προσωπικού χαρακτήρα και έχω να σας πω ότι, είναι προφανές για μας ότι για να διασφαλιστεί η επιτυχία της Ευρώπης στη νέα εποχή της ψηφιακής οικονομίας, χρειαζόμαστε σαφείς και προβλέψιμους κανόνες για την κυκλοφορία των δεδομένων. Οι πολίτες, αλλά και οι επιχειρήσεις θα επωφεληθούν προφανώς από καλύτερα προϊόντα και βελτιωμένες υπηρεσίες, καθώς όλο και περισσότερα δεδομένα καθίστανται διαθέσιμα για την καινοτομία που βασίζεται στα δεδομένα. Άρα, η άρση των φραγμών στις διασυνοριακές ροές δεδομένων, είναι και απαραίτητη για τη δημιουργία μιας ανταγωνιστικής ευρωπαϊκής οικονομίας, δεδομένων. Άρα, θα έχετε και τη στήριξή μας και τη συνεισφοράς μας σε αυτό.

Όσον αφορά, κυρία Επίτροπε, στις ψηφιακές δεξιότητες και στις πρωτοβουλίες σας τις σχετικές, είτε αυτό είναι το πρόγραμμα πρακτικής άσκησης για μαθητές, είτε οι εθνικοί συνασπισμοί και η συνεργασία μεταξύ τους. Θα ήθελα να σας πω, ότι για μας, όπως σας είπε και ο Πρόεδρος κ. Μητσοτάκης, είναι ιδιαίτερα σημαντικό να στοχεύσουμε ταυτόχρονα σε δύο κατηγορίες. Το ένα είναι η τρίτη ηλικία, γιατί δεν πρέπει να μείνει απέξω απ’ όλη αυτή την ιστορία, είτε αφορά στις δεξιότητες, είτε αφορά στην πρόσβαση. Το δεύτερο, είναι και στα παιδιά τα οποία σπουδάζουν και δεν έχουν εξειδικευθεί σε θέματα τεχνολογιών και πληροφορικής επικοινωνίας.

Κλείνω κυρία Επίτροπε, με μια αναφορά στην πρόσφατη πρωτοβουλία σας για τη σύσταση μιας ομάδας εμπειρογνωμόνων με στόχο την καταπολέμηση των ψευδών ειδήσεων. Μας είπατε στη συνάντησή μας, ότι τους προσεχείς μήνες θα θέσετε το θέμα αυτό σε δημόσια διαβούλευση και θα έχετε και μια λεπτομερή πρόσκληση σε δημόσιο διάλογο για εξειδικευμένα θέματα, τα οποία μπορούν να αποτελέσουν ένα εφαλτήριο για νομοθετικές πρωτοβουλίες. Να ξέρετε, ότι θα έχετε την αμέριστη συμπαράστασή μας, αλλά και τη συμμετοχή μας στις προτάσεις αυτές .Θέλω να σας πω, ότι η Νέα Δημοκρατία, πιστεύει, ότι πρέπει να υπάρξει και μια συμφωνία ,εδώ στη χώρα μας και σε πολιτικό επίπεδο για το θέμα των fake news. Μια πολιτική συμφωνία, όσον αφορά το πώς θα αντιμετωπίσουμε το νέο, το παλιό μάλλον θέμα με νέο μανδύα. Σας ευχαριστώ πολύ, και σας εύχομαι καλή συνέχεια στην επίσκεψης σας στη χώρα μας.

ΑΝΑΣΤΑΣΙΟΣ ΚΟΥΡΑΚΗΣ(Α΄ Αντιπρόεδρος της Βουλής- Προεδρεύων των Επιτροπών): Τον λόγο έχει ο κ. Παπαθεοδώρου

ΘΕΟΔΩΡΟΣ ΠΑΠΑΘΕΟΔΩΡΟΥ: Ευχαριστώ, κύριε Πρόεδρε, κυρίες και κύριοι συνάδελφοι, κυρία Επίτροπε, σας καλωσορίζουμε στο Ελληνικό Κοινοβούλιο, σας καλωσορίζουμε στην Ελλάδα. Κύριε υπουργέ, σας ευχαριστούμε για την παρουσία σας, καλωσορίζουμε και την πολιτική της Ευρωπαϊκής Επιτροπής για την ενιαία ψηφιακή αγορά. Θεωρούμε ότι και με την δική σας ενθάρρυνση, το επόμενο διάστημα αυτή η πολιτική θα λάβει σάρκα και οστά στην κατεύθυνση μιας αναπτυξιακής μεγάλης πρωτοβουλίας στην Ευρώπη, η οποία φαίνεται σήμερα, ότι εκτιμάται ότι θα αποφέρει αφενός μεγάλα οικονομικά οφέλη, αλλά θα δημιουργήσει και τις συνθήκες μιας ψηφιακής ανάπτυξης, τόσο στο πλαίσιο της Ε.Ε., όσο και στη μείωση του χάσματος που υπάρχει μεταξύ της Ε.Ε. και άλλων αναδυόμενων η μεγάλων χωρών του πλανήτη.

Αυτή λοιπόν η ενιαία ψηφιακή αγορά, αναμένεται να δημιουργήσει νέες δυνατότητες μέσω του ηλεκτρονικού εμπορίου, της ηλεκτρονικής διακυβέρνησης, της διακυβέρνησης χωρίς σύνορα, καθώς και του ενιαίου κανονιστικού πλαισίου που θα καλύπτει την Ευρώπη, φιλοδοξώντας να προστατεύσει ταυτόχρονα τα δικαιώματα του καταναλωτή στα δεδομένα, αλλά και στις συναλλαγές του.

Για εμάς τους Έλληνες σοσιαλιστές και δημοκράτες έχει πολύ μεγάλη σημασία να διαμορφώσουμε με όλες τις προοδευτικές δυνάμεις της Ευρώπης μια πρόταση για την αξιοποίηση της ηλεκτρονικής διακυβέρνησης, όχι μόνον ως εργαλείο προώθησης των στόχων μας για ισότητα, ελευθερία, αυτοδιάθεση, ανάπτυξη, αλληλεγγύη, αλλά να προωθήσουμε αυτή τη συνεργασία σε τομείς υψίστης στρατηγικής σημασίας που καθορίζουν τις σύγχρονες οικονομίες και τις σύγχρονες κοινωνίες.

Γι' αυτό το λόγο πιστεύουμε ότι θα πρέπει να υιοθετηθούν από την Ελλάδα πλήρως οι στόχοι της ενιαίας ψηφιακής αγοράς. Για την Ευρώπη και για την Ελλάδα η ψηφιακή οικονομία μπορεί να παίξει το ρόλο που έπαιξε ο άνθρακας και ο χάλυβας στην αρχή της ευρωπαϊκής συγκρότησης. Γι' αυτό το λόγο πιστεύουμε ότι στις ιδιαίτερα κρίσιμες περιόδους που ζούμε τα τελευταία χρόνια στη χώρα μας, έχει πολύ μεγάλη σημασία η επένδυση σε αυτό που ονομάζουμε όχι μόνον ψηφιακή αγορά, αλλά ψηφιακό πολιτισμό, ψηφιακή πρόοδο, η οποία δεν είναι τελικά πολυτέλεια, αλλά βασικός συντελεστής του νέου παραγωγικού και κοινωνικού μοντέλου οργάνωσης που πρέπει να διαμορφώσουν όλες οι ευρωπαϊκές χώρες από κοινού.

Επομένως, η χάραξη μιας εθνικής στρατηγικής για την ηλεκτρονική διακυβέρνηση και την ψηφιακή σύγκλιση είναι μια από τις κεντρικές προκλήσεις που καλούμαστε να υπηρετήσουμε σήμερα και να συνδιαμορφώσουμε μέσα από ένα προοδευτικό πλαίσιο για την ψηφιακή ανάπτυξη της Ελλάδας και της Ενωμένης Ευρώπης.

Στην Ελλάδα συμφωνούμε όλοι -συμφώνησαν όλοι οι προηγούμενοι ομιλητές- ότι χρειάζεται ένα ψηφιακό άλμα, αλλά πρωτίστως χρειάζεται ένα άλμα αποτελεσματικότητας. Ένα άλμα, το οποίο δεν θα ξεκινάει πάντα από την αέναη αναδιατύπωση των στρατηγικών, αλλά θα θέτει στόχους και αυτούς τους στόχους με συγκεκριμένα χρονοδιαγράμματα θα καλείται η χώρα να καλύψει.

Παρακολουθούμε, επομένως, στενά την πορεία της εκτέλεσης της Εθνικής Ψηφιακής Στρατηγικής 2016-2021 τόσο στους τομείς που χρειάζεται να καλύψουμε το χαμένο έδαφος όσο και σε εκείνους που έχουμε αναπτύξει καλές πρακτικές και τις οποίες νομίζω τις επόμενες ημέρες μπορείτε να διαπιστώσετε, όπως π.χ. η «Διαύγεια», ένα πρόγραμμα, το οποίο μέχρι σήμερα υπηρετεί τη διαφάνεια και τη δημοκρατία στην Ελλάδα, όπως επίσης και την «Ηλεκτρονική Συνταγογράφηση», η οποία πρέπει να σας πω από προηγούμενες κυβερνήσεις του ΠΑ.ΣΟ.Κ., δημιούργησε τις συνθήκες μιας διαφάνειας σε έναν χώρο που για πρώτη φορά γινόταν και με συνθήκες, οι οποίες σήμερα μπορούν να αποτελέσουν όχι απλώς καλή πρακτική, αλλά και παράδειγμα και για άλλες ευρωπαϊκές χώρες.

Χρειάζεται, επίσης, να παρακολουθήσουμε την υλοποίηση των ευρωπαϊκών κανονισμών, καθώς και την ενσωμάτωση των οδηγιών της Ε.Ε. που αφορούν την ενιαία ψηφιακή αγορά. Ο χρόνος είναι περιορισμένος, αλλά επιτρέψτε μου να σταθώ μόνο σε δύο από τις βασικές πολιτικές, τις οποίες εξαγγείλατε προηγουμένως και θεωρώ ότι η πρώτη για την ανάδειξη των ψηφιακών δεξιοτήτων –αυτό που ονομάσατε «Compétence Numerique»- έχει πολύ μεγάλη σημασία για τη χώρα μας, όπου ένα πολύ μεγάλο ποσοστό του πληθυσμού είναι ψηφιακά αναλφάβητο, αλλά ταυτόχρονα, αυτό θα πρέπει να ενθαρρύνει δράσεις και πολιτικές και στην Ελλάδα για τη διάχυση του ψηφιακού αλφαβητισμού, από τα πρώτα χρόνια της ελληνικής εκπαίδευσης, έτσι ώστε η νέα γενιά να επωφεληθεί από τις ευκαιρίες που διαμορφώνει και διανοίγει η ψηφιακή αγορά στην Ευρώπη.

Το δεύτερο έχει επίσης σημασία, αυτό που ονομάσατε «Stage Numerique», δηλαδή η δυνατότητα για πρακτική άσκηση ενός μεγάλου αριθμού νέων παιδιών, δημιουργεί συνθήκες όχι μόνον ανταλλαγών και άμιλλας μεταξύ της νέας γενιάς της Ευρώπης, αλλά πρωτίστως για να μπορεί να μπολιάσει η ψηφιακή πολιτική και στην παιδεία, αλλά και στην κοινωνία από τα πρώτα χρόνια.

Πιστεύω ότι είναι πολύ σημαντικές προτεραιότητες. Θα πρέπει να έχετε τη βοήθεια και των ευρωπαϊκών χωρών και σε αυτή την προοπτική, από τη δική μας την πλευρά να ξέρετε ότι θα στηρίξουμε αυτές τις δράσεις.

Σας ευχαριστώ πολύ.

ΑΝΑΣΤΑΣΙΟΣ (ΤΑΣΟΣ) ΚΟΥΡΑΚΗΣ (Α΄ Αντιπρόεδρος της Βουλής – Πρόεδρος της Επιτροπής): Ευχαριστούμε τον κ. Θεόδωρο Παπαθεοδώρου, Εισηγητή της Δημοκρατικής Συμπαράταξης.

Το λόγο έχει ο κ. Παναγιώτης Ηλιόπουλος από τη Χρυσή Αυγή.

ΠΑΝΑΓΙΩΤΗΣ ΗΛΙΟΠΟΥΛΟΣ (Εισηγητής της Χρυσής Αυγής): Ευχαριστώ, κύριε Πρόεδρε, κυρία Επίτροπε, αυτά τα οποία θα πω, μην τα πάρετε προσωπικά, βρισκόσαστε σε μια χώρα και δεν ξέρω το τι σας έχουν δείξει στην επίσκεψή σας, άκουσα όμως κάποιες ομιλίες, από τις πλέον καινοφανείς που έχω ακούσει στο Κοινοβούλιο μέχρι τώρα, πιστεύω ότι οι άνθρωποι που μίλησαν νωρίτερα δεν έχουν καμία σχέση με την πραγματική αγορά, γι' αυτό και αποχωρούν άλλωστε.

Στην χώρα μας δυστυχώς βρισκόμαστε αρκετά χρόνια πίσω στον τομέα αυτό τον οποίο συζητάμε, η ενιαία ψηφιακή αγορά για την οποία σήμερα μιλάμε, αυτορυθμίζεται και πιστεύω πως ότι και να κάνετε είτε εσείς σαν Ευρώπη ή εμείς σαν Ελλάδα, δεν μπορούμε να κάνουμε και πάρα πολλά πράγματα. Η ενιαία αυτή ψηφιακή αγορά αυτορυθμίζεται από ανθρώπους που την ξέρουν, που την γνωρίζουν, που την δουλεύουν είτε είναι μικρομεσαίοι είτε μεγαλύτερες επιχειρήσεις με τα e-shop’s τους, είτε με την ψηφιακή τους παρουσία στο διαδίκτυο, το οποίο επαναλαμβάνω είναι καθαρά ιδιωτική πρωτοβουλία είτε, τουριστικές επιχειρήσεις.

Το κράτος το μόνο το οποίο μπορεί να κάνει είναι να τους φέρνει εμπόδια μέσω της γραφειοκρατίας, την οποία όλοι γνωρίζουμε σε αυτή την χώρα πάρα πολύ καλά, ακούσαμε μέχρι και για την «Διαύγεια», την οποία έφερε το ΠΑ.ΣΟ.Κ., την κάθαρση ουσιαστικά μέσω του προγράμματος διαύγειας, εάν δεν γνωρίζετε αρκετά, δεκάδες στελέχη του ΠΑ.ΣΟ.Κ. κατηγορούνται για αυτά τα οποία κατηγορούνται, για διασπάθιση δημοσίου χρήματος. Μιλήσατε για κυβερνοασφάλεια, κυβερνοασφάλεια από κυβερνοεπιθέσεις, οι οποίες βέβαια όσο θα υπάρχει το διαδίκτυο θα συνεχίσουν, δεν μπορείτε ούτε σε αυτόν τον τομέα να κάνετε κάτι.

Εμείς είμαστε η τρίτη πολιτική δύναμη στην πατρίδα μας και δίνουμε ένα τεράστιο ποσό κάθε μήνα, για να μπορούμε να έχουμε τα αυτονόητα, να μπορούμε να έχουμε μια ιστοσελίδα, βέβαια, κανείς από τους Βουλευτές μας δεν έχει ούτε καν λογαριασμό στο Facebook, γιατί δεν μας επιτρέπει η Δημοκρατία σας και το σύστημα, το υποτίθεται ελεύθερο του διαδικτύου να έχουμε λογαριασμό στο Facebook και αυτά τα οποία σας λέω μπορείτε να το διαπιστώσετε και εσείς.

Είμαστε ενάντια στην ελεύθερη κυκλοφορία δεδομένων, γιατί ούτε αυτό μπορείτε εσείς να το ρυθμίσετε, είναι κάτι το οποίο ανήκει στην ιδιωτική πρωτοβουλία, δεν μπορώ να καταλάβω το τι μπορείτε εσείς να κάνετε και πως μέχρι τώρα ήταν περιορισμένη η ελεύθερη κυκλοφορία δεδομένων και πλέον εσείς θα την κάνετε ελεύθερη. Οι ψευδείς ειδήσεις, όπως είπε και ο Υπουργός, ότι υπάρχουν συστήματα, δεν μπορούν να ελεγχθούν, όσο υπάρχουν social media και η κάθε είδηση είτε ψευδής είτε αληθής, μπορεί να διαχέεται μέσα σε λίγα λεπτά σε ολόκληρο τον κόσμο, δεν μπορείτε να το περιορίσετε.

Ήρθατε σε μια Βουλή για να μιλήσουμε για την ψηφιακή πολιτική, σε μια Βουλή η οποία έχει προσπαθήσει, έχει πληρώσει, εάν κατεβείτε στην Ολομέλεια, κυρία Επίτροπε, θα δείτε ότι υπάρχει σύστημα ηλεκτρονικής ψηφοφορίας με κάρτα εδώ και αρκετά χρόνια. Σας πληροφορώ λοιπόν ότι στη χώρα που επισκέπτεστε, το σύστημα αυτό έχει λειτουργήσει δύο φορές πιλοτικά και έχει βγάλει λάθος αποτέλεσμα, εδώ, στο Κοινοβούλιο που βρισκόσαστε. Υποτίθεται ότι εδώ θα έπρεπε, εφόσον σας έχει φέρει κ. Υπουργός, να δείτε κάτι εξελιγμένο. Δύο φορές λειτούργησε, άλλα ψηφίζαμε με την ανάταση του χειρός, άλλα λέγαμε και άλλα έβγαζε το ηλεκτρονικό σύστημα.

Μίλησε ο κ. Υπουργός ότι θα φέρει ξένες τηλεοπτικές παραγωγές. Να σας πληροφορήσω ότι στον δικό μου Νομό, είχε γυριστεί το «Mama mia» και δεν ξέρω, κύριε Υπουργέ, γιατί επι δική σας πάντως διακυβέρνησης, το δεύτερο, το νούμερο δύο, δεν έγινε και επικαλέστηκαν λόγους γραφειοκρατίας. Αδιαφορείτε βέβαια, σαφώς, δεν έχετε να απαντήσετε κάτι.

Είπατε για αποφοίτους και για ανθρώπινο δυναμικό σε αυτόν τον τομέα, να σας πληροφορήσω λοιπόν ότι οι απόφοιτοι εδώ, προτιμούν να μην παίρνουν 300 και 400 ευρώ που είναι πλέον οι μισθοί στην πατρίδα μας και να μεταναστεύουν στο εξωτερικό, άρα, μη μιλάτε για ανθρώπινο δυναμικό και για αποφοίτους τους οποίους όντως τους πληρώνει το ελληνικό κράτος, για να μπορούν αυτοί οι αξιόλογοι εγκέφαλοι να παρέχουν τις υπηρεσίες τους στο εξωτερικό.

Και κλείνοντας, λοιπόν, θα ήθελα να πω ότι αφού δεν μπορεί το κράτος να βοηθήσει την ιδιωτική πρωτοβουλία να αναπτυχθεί, τουλάχιστον ας μην κάνει τίποτα. Ας μην στέκεται εμπόδιο και ας μην φρενάρει με τα γραφειοκρατικά προβλήματα που δημιουργεί τους ελεύθερους επαγγελματίες. Ας τους αφήσει, λοιπόν, επιτέλους να αναπτυχθούν.

Ευχαριστώ.

ΑΝΑΣΤΑΣΙΟΣ ΚΟΥΡΑΚΗΣ (Α΄ Αντιπρόεδρος της Βουλής-Προεδρεύων των Επιτροπών): Τον λόγο έχει ο κ. Καραθανασόπουλος.

ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Εισηγητής του Κομμουνιστικού Κόμματος Ελλάδος): Ευχαριστώ, κύριε Πρόεδρε. Κανείς δεν μπορεί να αρνηθεί την σημασία της ψηφιακής επανάστασης, το βάθος και τις δυνατότητες που αυτή δίνει και ταυτόχρονα τις προοπτικές τις οποίες προσφέρει.

Όμως, το βασικό ερώτημα είναι ποιος επωφελείται από όλη αυτή την διαδικασία.

Και το λέμε αυτό, ποιος επωφελείται από όλη αυτή τη διαδικασία, γιατί μόνιμη επωδός και στη χώρα μας, αλλά και όχι μόνο, παραμένει το ζήτημα η Ελλάδα να εξελιχθεί σε Ελλάδα της καινοτομίας.

Όμως, μπορεί η ψηφιακή αυτή επανάσταση, η ψηφιακή οικονομία, να απαντήσει τα προβλήματα του καπιταλισμού, στις μεγάλες ανισότητες που δημιουργεί το καπιταλιστικό σύστημα;

Αν μπορούσε να το κάνει και να απαλλάξει το καπιταλιστικό σύστημα από τις κρίσεις, δεν θα υπήρχε η φούσκα της νέας οικονομίας που στα οικονομικά καταγράφεται στις αρχές του 2000, στην οικονομία των Ηνωμένων Πολιτειών.

Έτσι, λοιπόν, όχι μόνο δεν θα καταφέρει να λύσει τις αντιφάσεις και τις καπιταλιστικές κρίσεις, αλλά κατά τη γνώμη μου το Κομμουνιστικό Κόμμα θα οξύνει ακόμη περισσότερο τις αντιφάσεις και τις αντιθέσεις του καπιταλιστικού συστήματος.

Όχι μόνο δεν θα απαντήσει στη διεύρυνση των ανισοτήτων, αλλά θα διευρύνει ακόμη περισσότερο το χάσμα ανάμεσα σε αυτούς που έχουν τις δυνατότητες και σε αυτούς που επωφελούνται σε σχέση με τους υπόλοιπους.

Και αυτό, προκύπτει από μια απλή ανάγνωση του πίνακα των 10 πλουσιότερων ανθρώπων στον κόσμο. Οι περισσότεροι από αυτούς, είναι ιδιοκτήτες ή μεγαλομέτοχοι εταιρειών που δραστηριοποιούνται στο χώρο της ψηφιακής οικονομίας.

Και αυτό, γιατί ενώ με βάση την ψηφιακή οικονομία που μπορεί να έχουμε μια τεράστια απελευθέρωση της παραγωγικότητας της εργασίας, στον καπιταλισμό αυτή η απελευθέρωση της παραγωγικότητας της εργασίας δεν ωφελεί ούτε τον ίδιο τον εργαζόμενο.

Αντίθετα, συμβάλλει ακόμη περισσότερο στην αύξηση του βαθμού εκμετάλλευσης της εργατικής τάξης και στην δημιουργία του λεγόμενου “εφεδρικού στρατού εργασίας”, όπως τον ονόμαζε ο Μαρξ, δηλαδή των ανέργων.

Έτσι, λοιπόν, ενώ με την ψηφιακή τεχνολογία η υπόσχεση ήταν ότι θα βελτιώσει τους όρους εργασίας, στην πράξη βλέπουμε να επιδεινώνονται οι συνθήκες εργασίας, να δουλεύουν 10,12,15 και παραπάνω ώρες, κάτω από δύσκολες συνθήκες. Nα απελευθερώνονται οι απολύσεις και να έχουμε εντατικοποίηση εργασίας με μειώσεις στους μισθούς, γιατί βεβαίως πάντοτε και δεν μπορεί να γίνει διαφορετικά, η παραγωγικότητα στο καπιταλιστικό σύστημα της εργασίας γίνεται επ ωφελεία του μεγάλου κεφαλαίου.

Η υπόθεση της προώθησης μέσα από τους βασικούς στόχους της πολιτικής της Ευρωπαϊκής Ένωσης της ενιαίας ψηφιακής αγοράς, θα επιταχύνει επί της ουσίας τη συγκέντρωση και συγκεντροποίηση στον κλάδο των επιχειρήσεων που δραστηριοποιούνται στον τομέα της ψηφιακής οικονομίας, θα συμβάλει πολύ πιο αποφασιστικά στη μονοπώληση της αγοράς.

Και βεβαίως, για να απαντηθεί η μεγάλη αντίφαση με τη σπατάλη πόρων που είπε και ο κ. Υπουργός, ότι σε κάποιους χώρους υπάρχουν τρεις και τέσσερις επιχειρήσεις που δραστηριοποιούνται στο τομέα της ψηφιακής οικονομίας, που έχουν τα δικά τους δίκτυα και αλλού δεν υπάρχουν, το κράτος, όπως έκανε άλλωστε και στο παρελθόν - η Δ.Ε.Η. είναι χαρακτηριστικό παράδειγμα - θα αναλάβει να φτιάξει τα δίκτυα. Eνδεχόμενα και να διαχειρίζεται τα δίκτυα, γιατί ως συλλογικός καπιταλιστής έχουν μεγαλύτερη ασφάλεια οι εταιρείες που δραστηριοποιούνται στον τομέα της ψηφιακής οικονομίας, ούτως ώστε το κράτος να τους παρέχει πολύ φθηνά τα δίκτυα τα οποία θα ήταν υποχρεωμένα να κάνουν οι ίδιες οι επιχειρήσεις.

Έτσι, λοιπόν, επί της ουσίας διευκολύνει την δράση των μεγάλων επιχειρηματικών ομίλων.

Και τέλος, δύο τρία ακόμη σημεία τα οποία έχουν κατά τη γνώμη μου σημασία. Το θέμα της ψηφιακής τεχνολογίας και της ελευθερίας, στην πράξη όχι μόνο ελευθερία δεν είναι και εδώ είναι η διασφάλιση των ανθρωπίνων δικαιωμάτων, αλλά αντίθετα θα έχουμε μια μόνιμη παρακολούθηση της κάθε πλευράς της ζωής των εργαζομένων από το τι προτιμήσεις έχουν, τι διαβάζουν, ποιες είναι οι διατροφικές τους συνήθειες και πώς ντύνονται, για να μπορούν πολύ περισσότερο να ελέγχουν τη συνείδηση της εργατικής τάξης και των υπολοίπων λαϊκών στρωμάτων, συκοφαντώντας οποιαδήποτε άποψη ριζοσπαστικοποίησης.

Σε αυτή την κατεύθυνση άλλωστε η ψηφιακή επικοινωνία αντί να επικοινωνούμε ευκολότερα μαζί, επί της ουσίας η νέα γενιά παραμένει κολλημένη στους ηλεκτρονικούς υπολογιστές με έλλειψη επικοινωνίας και βάθος σχέσεων. Η όποια διαμεσολάβηση γίνεται μέσα από τα social media χτυπώντας επί της ουσίας την κοινωνικότητα, την κοινωνικοποίηση και τη συλλογική δράση.

Τέλος, αυτό το οποίο θέλω να πω είναι ότι αυτό που αποδεικνύεται από όλες τις εξελίξεις των πραγμάτων, ότι μπορεί η ψηφιακή οικονομία και η ψηφιακή επανάσταση συνολικότερα να προσφέρει τεράστιες δυνατότητες, για να μπορέσουν οι λαοί να ικανοποιούν τις ανάγκες και η εργατική τάξη να απελευθερώνεται από τα δεσμά της μισθωτής εργασίας στα χέρια των καπιταλιστών. Όμως πνίγουν αυτά τα δικαιώματα και από αυτή τη άποψη για να υπάρξει αξιοποίηση και επανάσταση της ψηφιακής χρειάζεται να υπάρξει κοινωνική ιδιοκτησία τόσο στα μέσα παραγωγής, κατάργηση του κέρδους και του κεφαλαίου ως έννοια. Άρα, δηλαδή, μόνο μέσα από μια κοινωνική επανάσταση και του σοσιαλισμού μπορεί επί της ουσίας η επανάσταση της ψηφιακής οικονομίας να αποτελέσει εργαλείο απελευθέρωσης του ανθρώπου.

Ευχαριστώ πολύ.

ΑΝΑΣΤΑΣΙΟΣ ΚΟΥΡΑΚΗΣ (Α΄ Αντιπρόεδρος της Βουλής - Προεδρεύων των Επιτροπών): Τον λόγο έχει ο κ. Καμμένος.

ΔΗΜΗΤΡΗΣ ΚΑΜΜΕΝΟΣ (Εισηγητής των Ανεξάρτητων Ελλήνων): Σας καλωσορίζουμε και σας ευχαριστούμε πολύ και για τις γνώσεις και για τις εμπειρίες που μεταφέρατε στη χώρα μας και στο Υπουργείο μας, το οποίο είναι νεοσύστατο και έχει αναλάβει ένα δύσκολο και ανταγωνιστικό ρόλο από εδώ και πέρα για την ελληνική οικονομία και όχι μόνο. Το χάσμα των δεξιοτήτων που αποκτούν οι νέοι μας τα τελευταία χρόνια στην Ευρώπη γίνεται όλο και πιο βαθύ μεταξύ της πραγματικής και της ψηφιακής οικονομίας. Η αλήθεια είναι μια και πρέπει να την κατανοήσουμε. Η Ευρώπη είναι αρκετά χρόνια πίσω από την Αμερική και την Ιαπωνία και άλλες προηγμένες ψηφιακά χώρες. Άρα, το εκπαιδευτικό σύστημα πρέπει να πέσει με μεγάλη προσοχή επάνω σε όλες τις βαθμίδες εκπαίδευσης, για να βγάλει δομημένα εκπαιδευμένους πολίτες της ψηφιακής εποχής και του ψηφιακού μέλλοντος του κόσμου, παρά ημιμαθείς εμπειρικούς χρήστες. Θα ήταν ότι χειρότερο. Νομίζω ότι αυτό όλοι το έχουμε δει στη ζωή μας.

Υπάρχουν πάρα πολλά θετικά και πάρα πολλά αρνητικά. Θα δανειστώ μια ρήση του Bill Gates, ότι κάποια στιγμή ήταν η πρότασή του τα ρομπότ να πληρώνουν ασφαλιστικές εισφορές. Νομίζω την έχετε ακούσει. Εγώ ως οικονομολόγος θα το προωθήσω σε μια άλλη άποψη, αν και αυτό είναι οικονομοτεχνικό το μοντέλο. Φανταστείτε να χαθούν 20.000 φορολογούμενοι πολίτες. Επομένως, ένας προϋπολογισμός ευρωπαϊκός ή ελληνικός ή κρατικός θα χάσει έσοδα από 20.000 φορολογούμενους. Μήπως θα πρέπει να φορολογούνται και τα ρομπότ; Αυτά δεν τα λέω λόγου χάριν. Έχουν γίνει μεγάλες συζητήσεις σε μεγάλα «Forum» στον κόσμο, διότι εκεί είναι το μέλλον. Ένα άλλο παράδειγμα είναι τα «drones» ή «οι σένσορες» που έχουμε στα αυτοκίνητά μας που αυτή τη στιγμή είναι πάνω από 80 «σένσορες» σε κάθε αυτοκίνητο ή τα «drones» που κάνουν αποθήκευση, μεταφορές, στέλνουν ένα απινιδωτή σε κάποιον που έχει πρόβλημα, μεταφέρουν ή παραδίδουν προϊόντα ή απλά κάνουν την κάλυψη μιας φωτιάς, ενός επείγοντος γεγονότος ή κάνουν «recreation activitie», τραβούν ένα βίντεο. Όλα αυτά υποκαθιστούν τον άνθρωπο, δίνουν άμεση και σε πραγματικό χρόνο πληροφόρηση ,αλλά και άμεση βοήθεια. Όμως πέρα από όλο αυτό, το σύστημα αυτό έχει έναν κίνδυνο να παραβιαστεί. Δηλαδή, το «drone» που πηγαίνει για καλό να δώσει έναν απινιδωτή ή να σβήσει ή να παρακολουθήσει μια φωτιά μπορεί κάποιος να το παραβιάσει και να το ρίξει.

Υπάρχει ένα ερώτημα σε πολλούς ανθρώπους που ασχολούνται με την ψηφιοποίηση, αν θα πρέπει να χρεώνεται ο χρήστης στο ίντερνετ. Τεράστιο κοινωνικό θέμα. Μπορεί κάποιος να το συνδέσει και με αυτά που ανέφερα πριν, δηλαδή τις ασφαλιστικές εισφορές ή μη, αν θέλετε την φορολογική κατοχύρωση, πως θα χρεώνουμε κάποιον που δεν θα είναι άνθρωπος αλλά που θα πάρει τη δουλειά του ανθρώπου και εν τέλει θα χρεώνουμε το ίντερνετ; Αν χάσει ένα κράτος ή ένας οργανισμός έσοδο, θα βρει το έσοδο από τα κλικ ή από το χρόνο που κάποιος θα είναι στο ίντερνετ. Αυτό πρέπει να το δούμε, διότι πιθανόν να έρθει. Θα πρέπει να το σκεφτούμε.

Η παραγωγικότητα, η κατανάλωση … των εταιρειών είναι κομμάτια, τα οποία θα επηρεαστούν άμεσα και πάρα πολύ γρήγορα. Αυτή τη στιγμή επειδή άκουσα και τον κ. Καραθανασόπουλο, το φίλο μου το Νίκο που έφυγε, στο ΚΚΕ από το οποίο θα μας παρακολουθούν, θέλω να τον πληροφορήσω ότι η τηλεόρασή του η έξυπνη τον παρακολουθεί, το κινητό του το έξυπνο τον παρακολουθεί, η κάρτα εργασίας που βάζει στην δουλειά του τον παρακολουθεί, οτιδήποτε κάνουμε. Ο Βασιλόπουλος που παίρνουμε την κάρτα ή κάθε Βασιλόπουλος που έχουμε την κάρτα που παίρνουμε τους πόντους μας παρακολουθούν, τις συνήθειες μας, τι ώρα πάμε, τι ώρα ψωνίζουμε, να φτιάξει την αποθήκη του, να φτιάξει delivery κ.λπ.. Όλοι μας παρακολουθούμαστε για πολλά χρόνια.

Θα πρέπει να γίνουν όμως νόμοι, οι οποίοι να ορίζουν την παραβίαση των προσωπικών δεδομένων και εδώ είναι το challenge, κατά πόσο θα φτιάξουμε την προστασία και τη νομοθεσία. Πρώτον επειδή θα έχουμε τεράστιους αποθηκευτικούς χώρους αυτής της ψηφιακής πληροφόρησης, μιλάμε για zeta bites τεράστιους αποθηκευτικούς χώρους. Άρα αυτοί που θα έχουν αυτόν τον αποθηκευτικό χώρο τον τεράστιο, θα πρέπει να διασφαλίσουμε ότι ποτέ ή με πολύ δύσκολο τρόπο, δεν θα μπορέσει να παραβιαστεί για κανέναν λόγο. Δεν είναι μόνο το να πάρουν τα στοιχεία 100.000 ασφαλισμένων ή 100.000 καρτών ιδιοκτητών πιστωτικών καρτών. Φανταστείτε να μπουν στο δίκτυο ύδρευσης και να το κλείσουν μια μέρα ή να μπουν στο δίκτυο το digital του ρεύματος και να κάνουν ένα power sat down σε μια ολόκληρη πόλη, ή σε ένα στρατιωτικό ή πυρηνικό σταθμό.

Όλα αυτά επειδή έχουν συζητηθεί πολύ στον κόσμο και νομίζω ότι θα τα αντιμετωπίσουμε, είναι ευκαιρίες για την Ευρώπη, η Ελλάδα έχει την καλή θέληση, έχουμε πολύ καλούς γνώστες και πολλούς προγραμματιστές, μάλλον τους καλύτερους στην περιοχή μας τουλάχιστον. Νομίζω, ότι πρέπει να κάνετε χρήση και των γνώσεων και των ανθρώπων που έχουμε και των πολύ καλών πανεπιστημίων, ειδικά πάνω στην πληροφορική να γίνουν κοινά προγράμματα master, διδακτορικά, αλλά και να ανταλλάξουμε απόψεις και διπλώματα και εξειδικεύσεις, έτσι ώστε όλοι μαζί σαν κοινότητα στην Ευρώπη να βρούμε τον κοινό στόχο, γιατί θα έχουμε και κοινό εχθρό, δεν είναι μόνο να βλέπουμε το θετικό πρέπει να σκεφτόμαστε και ποιος θα είναι ο κοινός εχθρός στην νέα ψηφιακή εποχή. Ευχαριστώ.

ΑΝΑΣΤΑΣΙΟΣ ΚΟΥΡΑΚΗΣ (Α΄ Αντιπρόεδρος της Βουλής – Προεδρεύων των Επιτροπών): Ευχαριστούμε τον κ. Δημήτρη Καμμένο, Εισηγητή των ΑΝΕΛ, τελευταίος εκ των Εισηγητών ο κ. Ιωάννης Σαρίδης, Εισηγητής από την Ένωση Κεντρώων.

ΙΩΑΝΝΗΣ ΣΑΡΙΔΗΣ (Εισηγητής της Ένωσης Κεντρώων): Σας καλωσορίζω στην χώρα μου, κυρία Επίτροπε. Σας καλωσορίζω στην Βουλή των Ελλήνων, ιδιαίτερα σημαντικό ο τομέας με τον οποίο ασχολείστε. Η έλευση της ψηφιακής εποχής, έδωσε νέο περιεχόμενο σε βασικές έννοιες, που αφορούν την Ευρωπαϊκή ολοκλήρωση.

Τα ψηφιακά εργαλεία που έχει σήμερα στην διάθεσή της η Ευρώπη, είναι ικανά να λύσουν, μια σειρά από προβλήματα που πριν από μερικές δεκαετίες έμοιαζαν να είναι ανυπέρβλητα εμπόδια για όλους τους λαούς της Ευρώπης. Η Ελλάδα, όπως ασφαλώς γνωρίζετε πληροί τις προϋποθέσεις εκείνες που απαιτούνται, για να μπορέσει να μετατραπεί σε ένα σύγχρονο ψηφιακό κόμβο κρίσιμης σημασίας και ανεκτίμητης αξίας για την ψηφιακή διασύνδεση των τριών Ηπείρων.

Πράγματι τα βήματα που έχουμε κάνει τα τελευταία δύο χρόνια με την βοήθεια φυσικά της Ευρώπης, είναι μεγάλα και εντυπωσιακά. Απαιτούνται και άλλα βήματα. Ίσως ενδεχομένως και άλματα για την Ελλάδα και σε αυτό θα θέλαμε συνέχεια τη στήριξη της Ε.Ε.. Στο πλαίσιο λοιπόν αυτό με χαρά άκουσα την ομιλία σας και διαπίστωσα πως και εσείς, ως μια νέα πολιτικός με μεγάλη όμως εμπειρία στα ευρωπαϊκά πολιτικά δρώμενα, αντιλαμβάνεστε πως οι προκλήσεις που καλείται η Ευρώπη να αντιμετωπίσει είναι μεγάλες και απαιτούν την συντήρηση ενός διαρκούς δημόσιου και ανοιχτού διαλόγου.

Κυρία Επίτροπε, εκπροσωπείτε πράγματι τη νέα γενιά, η οποία καλείται να διαχειριστεί τις τύχες της Ευρώπης σε μια δύσκολη εποχή για αυτή, καθώς αγωνίζεται να βρει το κοινό της βηματισμό και το δείχνει συνέχεια διατυπώνοντας τις αγωνίες της και τους προβληματισμούς της. Έχοντας αυτά κατά νου, θα ήθελα να σας ευχαριστήσω για την στήριξή σας στις προσπάθειες που κάνει η χώρα μου και στις πρωτοβουλίες του Υπουργείου Ψηφιακής Πολιτικής, με σκοπό να αξιοποιηθεί το ικανότατο επιστημονικό δυναμικό που διαθέτει η Ελλάδα και να μην φεύγει έξω από τη χώρα μας, γιατί τόσο πολύ τους έχουμε ανάγκη.

Κλείνοντας την σύντομη εισήγησή μου, θα ήθελα να θέσω και έναν προβληματισμό από την πλευρά μου, κυρίως από την οπτική του γονέα που ανησυχεί, τον πατέρα που ανησυχεί, καθόσον διαπιστώνω πως τα παιδιά μας περνούν όλο και περισσότερο χρόνο μπροστά σε μια οθόνη ή με μια ηλεκτρονική συσκευή στα χέρια. Κάθε αλλαγή, έχει μεν τα καλά της, αλλά κρύβει και κάποιες αντίστοιχες παγίδες.

Η Ευρώπη θα πρέπει να αναζητήσει και να βρει τις βιώσιμες πολιτικές και τους τρόπους εκείνους, που θα διασφαλίζουν και δεν θα αλλοιώνουν τις ανθρώπινες σχέσεις και η εφηβική περίοδος από τα διαθέσιμα ψηφιακά εργαλεία.

Έχοντας πει αυτά, σας καλωσορίζω για άλλη μια φορά στη χώρα μου και εύχομαι να ευοδωθούν οι προσπάθειές σας και να χτίσουμε μαζί το ψηφιακό μέλλον, τόσο ανάγκη έχει η χώρα μας, τόσο ανάγκη έχει η Ευρώπη.

Ευχαριστώ.

ΑΝΑΣΤΑΣΙΟΣ (ΤΑΣΟΣ) ΚΟΥΡΑΚΗΣ: (Α΄ Αντιπρόεδρος της Βουλής-Προεδρεύων των Επιτροπών. Ευχαριστούμε τον κ. Ιωάννη Σαρίδη. Το λόγο έχει ο κ. Σταύρος Καλαφάτης, Βουλευτής της ΝΔ.

ΣΤΑΥΡΟΣ ΚΑΛΑΦΑΤΗΣ: Ευχαριστώ, κύριε Πρόεδρε.

Θα ήθελα και εγώ από την πλευρά μου, να καλωσορίσω την κυρία Επίτροπο. Να πω φυσικά, ότι το μεγάλο εγχείρημα της ψηφιακής σύγκλισης είναι πάρα πολύ σημαντικό, για πάρα πολλούς λόγους. Και γιατί βοηθάει πάρα πολύ την ανάπτυξη και την ανταγωνιστικότητα και γιατί βοηθάει πάρα πολύ στη σμίκρυνση των κοινωνικών ανισοτήτων και φυσικά, βοηθάει και εξυπηρετεί πάρα πολύ το στόχο της βελτίωσης της γνώσης, από τη στιγμή που πορευόμαστε σε μια παγκόσμια κοινωνία της γνώσης.

Αντιλαμβάνεστε ότι, εκπροσωπώντας ένα κοινωνικά φιλελεύθερο προοδευτικό χώρο όπως είναι η Ν.Δ., δεν μπορούμε παρά να είμαστε φανατικά υπέρ αυτής της προσπάθειας, που εσείς εκπροσωπείτε, όσον αφορά την Ευρώπη. Και μπορώ να πω, ότι δεχόμαστε και με ευχαρίστηση και την κινητικότητα, που το τελευταίο διάστημα δείχνει η Κυβέρνηση στο συγκεκριμένο χώρο, γιατί ίσως είναι και η πρώτη φορά που η Κυβέρνηση αυτή, δίνει βαρύτητα στη δημιουργία θέσεων εργασίας, οι οποίες δεν έχουν άμεση εξάρτηση με τον δημόσιο τομέα και είναι μια φωτεινή εξαίρεση.

Οφείλουμε να πούμε ότι, σκοπός όλων μας είναι να βελτιωθούμε και να επιδιώξουμε τα καλύτερα αποτελέσματα. Όχι μόνο γιατί αυτές οι δράσεις θα μειώσουν την ανεργία και θα συμβάλουν θετικά στην οικονομία της Ένωσης, αλλά γιατί αυτό το οφείλουμε στους πολίτες ενός κράτους-μέλους της Ε.Ε., της Ελλάδος. Ενός κράτους, που παρά τις όποιες δυσκολίες, είναι ακόμα πρωτοπόρο, κυρία Επίτροπε, στην εκπαίδευση και κατάρτιση επιστημόνων υψηλού διεθνούς κύρους. Ενός κράτους, που παρά το μικρό του μέγεθος, μπορεί πάντα να εκπλήσσει την οικουμένη με τα παιδιά του.

Αποφεύγοντας λοιπόν κάθε άλλη τοποθέτηση, θα ήθελα να κάνω δύο παρατηρήσεις και, εάν έχετε περιθώριο, τοποθετείστε και εσείς πάνω σε αυτό.

Ανεξαρτήτως της όποιας υστέρησης παρατηρείται στην σύγκληση της Ελλάδος ή άλλων χωρών με τους στόχους του προγράμματος, θα πρέπει να δεχθούμε, κυρία Επίτροπε, ότι κάθε χώρα έχει τις ιδιαιτερότητες της στην οικονομία της, αλλά και στους τομείς εξειδίκευσης της. Έτσι η Ελλάδα, αλλά και άλλες χώρες, δεν έχουν ως αιχμή του δόρατος της οικονομίας, την βιομηχανική παραγωγή, αλλά την πρωτογενή παραγωγή, τη μεταποίηση ή και τις εξειδικευμένες υπηρεσίες, όπως ο τουρισμός. Γι' αυτό το λόγο και πιστεύω, ότι, μια ενδιαφέρουσα σκέψη ή και πρωτοβουλία, από την πλευρά σας, θα ήταν μια συνεργασία με την DG regio και την DG agre, ώστε να μπορέσει να υπάρξει ένα συγκεκριμένο σχέδιο ενσωμάτωσης των τεχνολογιών αυτών της ψηφιακής σύγκλισης στους συγκεκριμένους τομείς, με ένα ολοκληρωμένο δηλαδή πλάνο, ώστε να μπορέσουμε, σε αυτούς τους συγκεκριμένους τομείς, που η χώρα, αλλά και άλλες χώρες, θα θέλουν να δραστηριοποιηθούν.

Μια άλλη σκέψη - θέση, είναι ότι τα αποτελέσματα στη χώρα μας δεν είναι τα προσδοκώμενα όσον αφορά την ψηφιακή εποχή. Αυτό δεν μπορεί να αντιστραφεί, παρά μονάχα με βελτίωση των ενεργειών της διοίκησης της χώρας. Έχουμε ακούσει πολύ πρόσφατα τον πρόεδρο Γιούνκερ να προκρίνει ενός είδους ενοποίηση κάποιων γενικών πολιτικών, ώστε η Ε.Ε. να καταστεί πιο ευέλικτη και πιο ανταγωνιστική. Πιθανώς, να μπορεί να γίνει κάτι αντίστοιχο και στο ζήτημα της ψηφιακής σύγκλισης, κοινές δράσεις σε επίπεδο εφαρμογής τομεακών πολιτικών πάνω στο κομμάτι της ψηφιακής πολιτικής.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Τον λόγο έχει ο κ. Δουζίνας.

ΚΩΣΤΑΣ ΔΟΥΖΙΝΑΣ: Ο αγαπητός κ. Δανέλλης ξεκίνησε λέγοντας ότι ζούμε σε έναν γενναίο νέο κόσμο. Βέβαια, το μυθιστόρημα «Brave new world» γράφτηκε από τον Aldous Huxley το 1931, ήταν ένα προφητικό μυθιστόρημα, το οποίο προέβλεψε την ψυχολογική χειραγώγηση η οποία έγινε ένα χαρακτηριστικό όλου του κόσμου στο δεύτερο ήμισυ του 20ου αιώνα. Σήμερα ζούμε, όπως λένε όλοι, την τρίτη βιομηχανική επανάσταση και αυτή αλλάζει τη βασική σχέση ανάμεσα στον πολίτη, το κράτος και τις ιδιωτικές επιχειρήσεις και επειδή αλλάζει αυτή η βάση - σχέση, νομίζω ότι υπάρχει μια σημαντική υποχρέωση και στην Ε.Ε. αλλά και στα κράτη να ξανασκεφτούν αυτή τη σχέση και πιθανόν, να σκεφτούν τη δημιουργία μιας νέας χάρτας, ενός νέου καταλόγου βασικών ψηφιακών δικαιωμάτων για τους πολίτες, γιατί σήμερα υπάρχουν νέες απειλές, νέοι φόβοι, νέοι κίνδυνοι. Θα σας πω μερικούς, τους οποίους ακούσαμε από προηγούμενους συναδέλφους. Έχουμε το πρόβλημα με τα big data. Ξέρουμε ότι στη Βρετανία, σχετικά με το δημοψήφισμα για το Brexit, τα big data τα οποία μάζεψαν εταιρείες είχαν ένα σημαντικό αποτέλεσμα και ξέρουμε, ότι πιθανόν ανάλογα πράγματα γίνανε στην Αμερική. Έχουμε το πρόβλημα με το mass surveillance, τη μαζική παρακολούθηση η οποία γίνεται δυνατή και εφικτή σήμερα, λόγω ακριβώς των στοιχείων που μαζεύουν αυτές, οι μεγάλες εταιρείες. Έχουμε προβλήματα με το profiling, το οποίο ακούστηκε νωρίτερα, ότι φτιάχνεται ένα προφίλ για τον καθένα από μας, που μπορεί μεν να χρησιμοποιείται καταρχάς για εμπορικούς και επιχειρηματικούς λόγους, αλλά μπορεί να χρησιμοποιηθεί και έχει χρησιμοποιηθεί και για άλλους λόγους πολιτικούς. Έχουμε μια σειρά δηλαδή, από νέα προβλήματα και μέσα σ' αυτή τη νέα σχέση πολίτη, κράτους και ιδιωτικών επιχειρήσεων, όπου η λογοκρισία ή οι απειλές για τον πολίτη δεν προέρχονται πια κυρίως από το κράτος, από τη δημόσια εξουσία, αλλά από τις μεγάλες ιδιωτικές επιχειρήσεις, τις οποίες ξέρουμε, όπως είναι οι Google, Microsoft, Facebook, Twitter και μπορείτε να προσθέσετε και πάρα πολλές άλλες. Με αυτή την έννοια, έτσι όπως τον 18ο και τον 19ο αιώνα υπήρξαν κατάλογοι ατομικών και πολιτικών ελευθεριών, στο δεύτερο ήμισυ του 20ου αιώνα υπήρξε η χάρτα των ανθρωπίνων δικαιωμάτων, νομίζω ότι τώρα πρέπει να ξεκινήσουμε μια διαδικασία για να φτιαχτεί μια χάρτα ψηφιακών δικαιωμάτων. Τελειώνοντας, θα πω δύο τρία βασικά.. Το πρώτο είναι, βέβαια, ότι πρέπει το δικαίωμα στην πληροφόρηση και το δικαίωμα στην έκφραση, πρέπει να απαγορεύσει κάθε είδους αποκλεισμούς και κάθε είδους διακρίσεις. Αυτό έχει σχέση και με την ασφάλεια, τα είπε νομίζω σε κάποιο βαθμό η κυρία Επίτροπος. Εν τούτοις, νομίζω ότι η συγκεκριμενοποίηση του δικαιώματος στην έκφραση και στην πληροφόρηση στη νέα ψηφιακή εποχή, δημιουργεί την ανάγκη νέων συγκεκριμένων δικαιωμάτων για τον ψηφιακό πολίτη. Νομίζω, ότι είναι υποχρέωση της Ε.Ε. να ξεκινήσει μια μεγάλη συζήτηση για το τι είδους δικαιώματα πρέπει να έχει ο ψηφιακός πολίτης σε αυτήν την νέα και γενναία εποχή, στην οποία ζούμε.

Θέλω να τελειώσω με ένα θέμα, για το οποίο έχει γίνει αρκετή συζήτηση και στο οποίο, νομίζω, η Ε.Ε. δεν έχει αντιδράσει, όπως θα έπρεπε. Εγώ είμαι μέλος της Εθνικής Επιτροπής Ανθρωπίνων Δικαιωμάτων και επομένως, το βλέπω και από αυτήν την κατεύθυνση.

Είχαμε και έχουμε, συνεχώς, το λεγόμενο Internet Shut down - το είχαμε στην Τουρκία, το έχουμε στην Κίνα, το έχουμε και σε πολλά άλλα κράτη, δεν θέλω να μπω σε λεπτομέρειες. Κάποια στιγμή, δηλαδή, η δημόσια εξουσία, η δημόσια Αρχή, κρίνει το ίντερνετ, για λόγους πολιτικούς. Νομίζω ότι αυτό, δηλαδή, ο έλεγχος αυτής της δυνατότητας των κρατών ή των μεγάλων επιχειρήσεων να χρησιμοποιούν το ίντερνετ και είτε να το κλείνουν,- όταν, πολιτικά, για κάποιο λόγο θεωρούν ότι η ελεύθερη επικοινωνία των πολιτών δημιουργεί προβλήματα - είτε για την προστασία των ιδιωτών, οι οποίοι μπαίνουν στον ψηφιακό χώρο.

Επομένως, χρειαζόμαστε έναν τρίτο χάρτη, μία Χάρτα Ψηφιακών Δικαιωμάτων και πρέπει, σιγά-σιγά, αυτή η συζήτηση να ξεκινήσει.

Σας ευχαριστώ.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Ευχαριστούμε τον κύριο Δουζίνα. Τον λόγο έχει ο κ. Εμμανουηλίδης.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ: Ευχαριστώ, κύριε Πρόεδρε και καλωσορίζω κι εγώ, με τη σειρά μου, την κυρία Επίτροπο.

Θα ήθελα να πω ότι ο αιώνας, που άνοιξε, είναι ένας αιώνας με ιδιαίτερο ενδιαφέρον, διότι είναι η εποχή της μονιμότητας του μεταβατικού και μάλιστα, μεταβατικό με ραγδαία εξέλιξη, τόσο που δεν μπορεί ο ανθρώπινος νους να την παρακολουθήσει. Πράγματι, υπάρχει μια αδυναμία, η κοινωνία να αντιληφθεί όλη αυτή την αλματώδη ανάπτυξη του καταλύτη της υψηλής τεχνολογίας στα ανθρώπινα. Υπάρχει δυσκολία στο να αφομοιώνει ο άνθρωπος αυτά τα άλματα, με αποτέλεσμα να μην υπάρχει συμβατή σχέση της αφομοίωσης, της αποδοχής, με το γίγνεσθαι. Κανείς δεν αμφισβητεί ότι ο καταλύτης της υψηλής τεχνολογίας είναι αυτός που έχει διαμορφώσει ένα καινούργιο τοπίο, ενδιαφέρον, ωστόσο, όμως και πολλές φορές, εφιαλτικό. Κανείς δεν μπορεί να αμφισβητήσει ότι η υψηλή τεχνολογία μάς δίνει τεράστιες δυνατότητες, σε όλα τα πεδία της ανθρώπινης δράσης - ατομικής και συλλογικής - στην πολιτική, στην οικονομία, στην παραγωγή, στον πολιτισμό. Νομίζω ότι είναι κοινοτοπία να αναζητήσουμε τα πεδία εφαρμογής, θα έλεγα ευεργετικής εφαρμογής, αυτής της καινούργιας πραγματικότητας.

Όμως, μια καινούργια πραγματικότητα πρέπει να εδράζεται σε στέρεες βάσεις. Τα όρια της σκέψης μου,- είναι μια βασική αρχή της γλωσσολογίας-, ισούνται με τα όρια του λόγου μου. Όταν, λοιπόν, ο λόγος -μέσα απ' αυτήν την καθ' υπερβολή σχέση, με τα εργαλεία της υψηλής τεχνολογίας-, συνεχώς, συρρικνώνεται, αναπότρεπτα συρρικνώνεται και η σκέψη. Και η σκέψη είναι η τροφοδοτική πηγή των συναισθημάτων του ανθρώπου. Οπότε, φοβάμαι, ότι υπάρχει και μια απογύμνωση, μια αποστέωση αυτής της ανθρώπινης ευαισθησίας, που τόσο ανάγκη την έχουμε, σε σκληρές εποχές, όπως οι σημερινές.

Επομένως, εκείνο που πρέπει να δούμε, δεν είναι πως θα γιατρέψουμε τον λειτουργικό αναλφαβητισμό, που χαρακτηρίζει, ιδιαίτερα, εμάς, τους μιας κάποιας ηλικίας, αλλά, πώς θα δημιουργήσουμε ένα παιδευτικό βάθρο, πάνω στο οποίο θα πρέπει να κτίσουμε όλη αυτήν την αλματώδη έως εξωφρενική – γιατί τέτοιοι είναι οι ρυθμοί - της τεχνολογικής ανάπτυξης.

Χρειάζεται να λύσουμε μια δύσκολη εξίσωση. Πιστεύω ότι το πεδίο των ανθρωπιστικών σπουδών, πεδίο που ακονίζει το λόγο και το λογισμό θα πρέπει να είναι το βάθρο που πάνω σε αυτό στέρεα θα κτιστούν όλα αυτά τα βήματα μιας αλματώδους τεχνολογικής ανάπτυξης. Ευχαριστώ.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Το λόγο έχει ο κύριος Καρράς.

ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ: Κυρία Επίτροπε, να σας καλωσορίσω να σας πω ότι είναι χαρά μας που βρίσκεστε εδώ και μας δίνετε η δυνατότητα να συζητήσουμε σύγχρονα και επίκαιρα θέματα. Κύριε Υπουργέ, δεν θα αναφερθώ σε θέματα του Υπουργείου σας αλλά, θα αναφερθώ στο ζήτημα της ηλεκτρονικής δικαιοσύνης το οποίο είναι επίκαιρο και για την Ελλάδα, διότι στη περίοδο της κρίσεως στην οποία βρισκόμαστε έχουμε ανάγκη την επιτάχυνση, την επίλυση των διαφορών αλλά και την ασφάλεια δικαίου, καθώς ακόμα και την ενότητα του ευρωπαϊκού δικαίου, του ενωσιακού, με το ελληνικό, για να μπορέσουμε τελικά να συνεννοηθούμε και οι πλευρές μεταξύ των κρατών.

Είναι γεγονός ότι η ηλεκτρονική δικαιοσύνη έχει ενισχυθεί από την Ε.Ε. και χρηματοδοτικά αλλά δυστυχώς, δεν έχει σημασία για ποιους λόγους, δεν έχουμε καταφέρει ακόμα να κατακτήσουμε το επίπεδο εκείνο το οποίο θα αποτελέσει τον μέσο ευρωπαϊκό όρο. Κυρία Επίτροπε, θέλω να σας θέσω τον πρακτικό μου προβληματισμό ούτως ώστε, όταν με το καλό επιστρέψετε στα καθήκοντά σας, να δείτε και αυτή την κατεύθυνση, πώς μπορεί να ενισχυθεί περισσότερο, συγχωρήστε με που βάζω ένα ιδιαίτερα πρακτικό ζήτημα, εγκαταλείποντας τις σκέψεις των συναδέλφων, οι οποίοι αναφέρθηκαν και σε φιλοσοφικά ακόμη ζητήματα, αλλά είναι κάτι το οποίο τουλάχιστον τις επόμενες γενιές από εμάς τους νομικούς τους απασχολεί ιδιαίτερα. Ενώ έχουν τη μόρφωση και τη γνώση να χειριστούν την ηλεκτρονική διακυβέρνηση και τα συστήματα τα οποία υπάρχουν, δυστυχώς αυτές οι γνώσεις δεν μπορούν να χρησιμοποιηθούν στο επίπεδο δικαστηρίων, όπου υπάρχει ακόμη μια δυσκολία και μια καχυποψία των Ελλήνων δικαστών, σε σχέση με το αν συμβαδίζει η νομική σκέψη με την ηλεκτρονική δικαιοσύνη. Εκεί ακόμη δεν τα έχουμε λύσει. Δεν γνωρίζω αν σε ευρωπαϊκό επίπεδο έχουν λυθεί αυτά τα προβλήματα.

Νομίζω, λοιπόν, ότι είναι ιδιαίτερα σημαντικό για την Ελλάδα, στην περίοδο της κρίσης, να επιταχύνουμε τις εξελίξεις σε αυτόν τον τομέα. Η παρουσίας σας εδώ μου έδωσε την ευκαιρία να αναφερθώ και να το αντιμετωπίσετε σε συνεργασία και με το Υπουργείο Δικαιοσύνης και με το Υπουργείο Ψηφιακής Πολιτικής, ώστε να κάνουμε ένα περαιτέρω βήμα. Ευχαριστώ και σας εύχομαι καλή διαμονή.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Τον λόγο έχει η κυρία Τζάκρη.

ΘΕΟΔΩΡΑ ΤΖΑΚΡΗ: Κυρία Επίτροπε, θέλω και εγώ να σας καλωσορίσω, να σας ευχηθώ καλή επιτυχία στα νέα σας καθήκοντα και στο χαρτοφυλάκιο που πρόσφατα αναλάβατε. Ούτως ή άλλως, τα θέματα της ψηφιακής οικονομίας και κοινωνίας βρίσκονται ψηλά στην πολιτική ατζέντα της Ευρωπαϊκής Επιτροπής. Μάλιστα, συνδέονται και με δέκα προτεραιότητες της ατζέντας Γιούνκερ, γιατί επηρεάζουν ή πρόκειται να επηρεάσουν άμεσα και την απασχόληση και την ανάπτυξη και τις επενδύσεις εν γένει.

Ως συνέπεια της πρόσφατης χρηματοοικονομικής κρίσης, η Ευρώπη αυτή τη στιγμή μαστίζεται από την έλλειψη των επενδύσεων. Χρειάζεται να ληφθούν συντονισμένες πρωτοβουλίες σε ευρωπαϊκό επίπεδο για να ξεπεραστεί αυτό το πρόβλημα. Το επενδυτικό σχέδιο Γιούνκερ επικεντρώνεται ακριβώς στη δημιουργία νέων θέσεων απασχόλησης και στην τόνωση της ανάπτυξης, μέσα από την έξυπνη χρήση των οικονομικών πόρων, μέσα από την διευκόλυνση των επενδύσεων, ακόμη και μέσα από την παροχή τεχνικής βοήθειας για επενδυτικά σχέδια.

Σε αυτό το πλαίσιο, η ενιαία ψηφιακή αγορά, κατά την άποψή μου, αποτελεί ένα πολλά υποσχόμενο και γεμάτο προκλήσεις τομέα ανάπτυξης και προόδου και η άρση των εθνικών εμποδίων για τις διαδικτυακές συναλλαγές νομίζω ότι μπορεί να οδηγήσει σε μια στενότερη επικοινωνία των λαών της Ευρώπης και σε μια ενιαία εσωτερική αγορά χωρίς σύνορα, όπου θα είναι ελεύθερη, ακριβώς, η επικοινωνία των προσώπων, των εμπορευμάτων, των αγαθών, των υπηρεσιών, καθώς επίσης και των κεφαλαίων. Το επιδιωκόμενο αποτέλεσμα όλων αυτών είναι η καλύτερη απόδοση της οικονομίας. Εσείς, ως αρμόδια Επίτροπος, έχετε αναλάβει ακριβώς την ενοποίηση αυτής της ευρωπαϊκής στρατηγικής για τη δημιουργία αυτής της ελεύθερης και ασφαλούς ενιαίας ψηφιακής αγοράς, όπου οι πολίτες θα μπορούν διασυνοριακά να πραγματοποιούν συναλλαγές μέσω διαδικτύου και οι επιχειρήσεις να πωλούν τα προϊόντα τους στην Ευρώπη, ανεξαρτήτως του πού βρίσκεται η έδρα τους.

Ακόμη μια προτεραιότητα της Εσθονικής Προεδρίας είναι, ακριβώς, η ενίσχυση αυτής της ενιαίας ψηφιακής αγοράς. Όλες οι συζητήσεις επικεντρώθηκαν προχθές στο Συνέδριο στο Τάλλιν, ακριβώς, στην ελεύθερη κυκλοφορία των μεγάλων δεδομένων, big data, τα οποία δίνουν μια καινούργια τεράστια επιχειρηματική ευκαιρία. Πλην όμως, εδώ τίθενται και ζητήματα ιδιωτικότητας των μεγάλων δεδομένων, όπως επίσης και προστασίας αυτών. Αυτό που θέλω να σας ρωτήσω είναι πώς ακριβώς σκοπεύει η Ευρωπαϊκή Επιτροπή να αντιμετωπίσει τα ζητήματα αυτά και τελικά πόσο ασφαλείς είμαστε όταν δραστηριοποιούμαστε διαδικτυακά. Ευχαριστώ πολύ, κύριε Πρόεδρε.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Το λόγο έχει η κυρία Κατσαβριά.

ΧΡΥΣΟΥΛΑ ΚΑΤΣΑΒΡΙΑ: Καλωσορίζουμε θερμά στο Ελληνικό Κοινοβούλιο την κυρία Mariya Gabriel, η οποία έρχεται να επιβεβαιώσει, με το σημαντικό έργο της, ότι το τιμόνι των τεχνολογιών πληροφορικής και επικοινωνίας της Ευρώπης βρίσκεται σε καλά βαλκανικά χέρια, αλλά και την υψηλή προτεραιότητα του τομέα των νέων τεχνολογιών στο νέο οικονομικό, κοινωνικό, εκπαιδευτικό και πολιτισμικό περιβάλλον που διαμορφώνεται.

Ακούσαμε με χαρά για την εντατική και υψηλού επιπέδου συνεργασία της Ελληνικής Κυβέρνησης με την Ευρωπαϊκή Επιτροπή. Οι πρωινές εξαγγελίες για το πρόγραμμα της ψηφιακής υπογραφής κινούνται, πράγματι, στην κατεύθυνση της ευθυγράμμισης της Ελλάδας με τις σύγχρονες τεχνολογικές εξελίξεις. Είναι αλήθεια, βέβαια, ότι ως χώρα παρουσιάζουμε μια σχετική υστέρηση στον τομέα αυτόν, όμως το γεγονός ότι σε κυβερνητικό επίπεδο θεσμοθετήθηκε το Υπουργείο Ψηφιακής Πολιτικής, αποδεικνύει την ισχυρή πολιτική μας βούληση να τρέξουμε πλέον με υψηλές ταχύτητες. Ήδη οι πρωτοβουλίες του αρμόδιου Υπουργού και μάλιστα στο σύντομο χρονικό διάστημα που ασκεί τα καθήκοντα αυτά, έχουν ταράξει τα νερά στον τομέα της εκπαίδευσης και της έρευνας, αλλά και στον τομέα της επιτάχυνσης αλλαγών στην τοπική αυτοδιοίκηση, όπως και στο χώρο της ψηφιακής κάλυψης απομακρυσμένων περιοχών.

Η εθνική ψηφιακή στρατηγική, που μας παρουσίασε ο κύριος Παππάς, παρέχει στη χώρα μας για πρώτη φορά ένα ολοκληρωμένο πλαίσιο πρωτοβουλιών και πολιτικών, που μπορεί να ξεκολλήσει την Ελλάδα από τις τελευταίες θέσεις στον ψηφιακό χάρτη των χωρών της Ευρώπης και με ορίζοντα το 2021. Το γεγονός ότι οι τεχνολογίες πληροφορικής και ενημέρωσης διατρέχουν οριζόντια όλες τις πτυχές της δραστηριότητας του σύγχρονου ανθρώπου, τόσο σε ατομικό, όσο και σε συλλογικό επίπεδο, τις καθιστά αναμφισβήτητα ως τον κύριο παράγοντα με βάση τον οποίο θα κριθεί η πορεία μας στο μέλλον.

Επιτρέψτε μου, όμως, να εστιάσω σε ένα πρόβλημα που υπάρχει και που πιθανά θα είναι διαρκώς μπροστά μας. Είναι αυτό της ψηφιακής υστέρησης μεγάλου τμήματος των κοινωνιών, του φόβου και της καχυποψίας με την οποία αντιμετωπίζεται η εξέλιξη της επιστήμης και της τεχνολογίας. Είναι προφανές ότι, με την ταχεία ανάπτυξη της ψηφιακής οικονομίας, θα υπάρξουν και στρεβλώσεις στην αγορά εργασίας, στην παραγωγή, ακόμη και στον τρόπο ζωής των πολιτών. Εξάλλου, έχουμε ιστορικά παραδείγματα που το αποδεικνύουν αυτό, αλλά και τη δική μας ζωντανή εμπειρία από την εισβολή τεχνολογικών προϊόντων στη ζωή μας.

Η διαπίστωση ότι η τέταρτη βιομηχανική επανάσταση δεν είναι απλώς επί θύραις, αλλά είναι ήδη μέρος της καθημερινότητάς μας, οφείλει να προβληματίσει όλους μας ως προς την κατεύθυνσή της, τις σχέσεις της με το περιβάλλον, με το μέλλον του πλανήτη, με τον άνθρωπο και την ευθύνη του για τη δική του ύπαρξη, αλλά και τη διατήρηση κάθε άλλης μορφής ζωής. Αν ισχύει ότι «πάντων χρημάτων μέτρον ο άνθρωπος», τότε μπορούμε να προσβλέπουμε στην ορθή χρήση της τεχνολογίας. Μπορούμε να διεκδικούμε βάσιμα τη μετατροπή της εξέλιξης σε εξέλιξη με θετικό πρόσημο, δηλαδή σε πρόοδο.

Γιατί η ίδια η τεχνολογία μπορεί να αποτελέσει αποτελεσματικό εργαλείο για την ανάπτυξη, την κοινωνική δικαιοσύνη και την απελευθέρωση του ανθρώπου από κάθε είδους δεσμά, αρκεί φυσικά να υπάρχει ξεκάθαρη πολιτική βούληση και να μην υποσταλεί ποτέ η σημαία του αγώνα και της διεκδίκησης, καθώς είναι πολλοί εκείνοι που καραδοκούν, για την ιδιοποίηση των ωφελειών από την τεχνολογική ανάπτυξη.

Και εδώ στην Ευρώπη μπορούμε, να είμαστε αισιόδοξοι στο βαθμό που θα ξανά πιάσουμε γερά το νήμα της διεύρυνσης, της Δημοκρατίας, της ανιδιοτελούς συνεργασίας, της ειρήνης και της αλληλεγγύης των λαών. Ευχαριστώ.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Ευχαριστώ πολύ την κυρία συνάδελφο. Το λόγο έχει η κυρία Επίτροπος, εφόσον το επιθυμεί, για να κλείσει και η Συνεδρίαση μας.

MARIYA GABRIEL (Επίτροπος της Ε.Ε. αρμόδια για θέματα Ψηφιακής Οικονομίας και Κοινωνίας): Ευχαριστώ πολύ κύριε Πρόεδρε. Βεβαίως, έχω τη συνήθεια να παίρνω σημειώσεις. Θα ήθελα, να σας ευχαριστήσω, διότι θα έχω σημειώσεις, που θα τροφοδοτήσουν τους προβληματισμούς μου για τις επόμενες εβδομάδες. Τρία θέματα.

Σε όλες τις παρεμβάσεις είδα τρεις διαστάσεις. Δεν πρέπει, να ξεχνάμε όταν μιλάμε για τα ψηφιακά, ούτε τη διάσταση την οικονομική, ούτε τη διάσταση την κοινωνική, ούτε τη διάσταση την πολιτική.

Για μένα, λοιπόν, είναι πάρα πολύ σαφές, ότι η διάσταση η κοινωνική είναι η πρώτη προτεραιότητα -το αναφέρατε πολλές φορές- ο μετασχηματισμός ο ψηφιακός ίσως, να είναι πρόσθετος παράγοντας απομόνωσης-κατακερματισμού κοινωνικού και αποκλεισμού. Γι' αυτό θα πρέπει, να προσπαθήσουμε πολύ, για να δούμε ποιες είναι οι ψηφιακές δεξιότητες, να εργαστούμε περισσότερο ούτως ώστε να μπορούν οι πολίτες να συμμετέχουν σε πολλά προγράμματα. Να εισαγάγουμε στην εκπαίδευση τη ψηφιακή δεξιότητα και αυτό είναι μια συλλογική εργασία ο Επίτροπος και επίσης η ευθύνη των Εθνικών Κυβερνήσεων.

Δεν είναι τυχαίο, που επιμένω τόσο πολύ, πάνω στα προσόντα και στις δεξιότητες τις ψηφιακές, διότι τονίσατε πόσο είναι σημαντικό για τα παιδιά, να έχουν αυτές δεξιότητες, για να μπορούν να ολοκληρωθούν στην αγορά εργασίας και να προστατευτούν, όταν χρησιμοποιούν το διαδίκτυο.

Είναι ένα θέμα που με ενδιαφέρει πολύ, δηλαδή η προστασία των ανηλίκων, γιατί αυτό περνάει από πολλά μέσα συγκεκριμένα πάει το κέντρο sef. Μια δυνατότητα που επιτρέπει στα κράτη-μέλη να μάθουν τα παιδιά, πώς να προστατεύονται. Θα πρέπει, να εργαστούμε για την κυβερνο –κουλτούρα, διότι το 84% των επιθέσεων οφείλονται σε ανθρώπινο σφάλμα, επειδή δεν έκλεισε κανείς το πρόγραμμα, επειδή άνοιξε ένα έγγραφο άγνωστης πηγής.

Θα πρέπει να εργαστούμε σε αυτό τον τομέα. Έχουμε και την αναθεώρηση της Οδηγίας για τις υπηρεσίες τις οπτικοακουστικές και τα μέσα ενημέρωσης, που αποδίδει σημασία στην προστασία των ανηλίκων. Υπάρχουν και τα θέματα που συνδέονται με την οικονομία, το είπατε και πρέπει να το αναγνωρίσουμε, είναι η πρώτη φορά, όταν ζούμε μια επανάσταση τεχνολογική και βιομηχανική, που η Ευρώπη δεν είναι επικεφαλής, πρέπει να το αναγνωρίσουμε.

Αυτό που έχουμε ως καθήκον είναι, να επιτρέψουμε να δημιουργηθεί ένα περιβάλλον ούτως ώστε να υπάρξουν οι μελλοντικοί ευρωπαίοι πρωταθλητές και εδώ είναι σημαντικό να βρούμε αυτή την ισορροπία ανάμεσα στην ελευθερία, στη δημιουργία, στην καινοτομία, αλλά ταυτόχρονα να μην διστάζουμε, να παρεμβαίνουμε, όταν υπάρχουν αθέμιτες πρακτικές, που παρεμποδίζουν την ανάπτυξη των εργαλείων. Αυτή είναι η προσέγγισή μας.

Θα έχω μια πρόταση νομοθετική για τις πλατφόρμες. Οι πλατφόρμες έχουν θετικό ρόλο. Ναι, πρώτη φορά είδαμε, ότι έχουμε επιχειρήσεις, που είναι πάρα πολύ αποδοτικές, αλλά ταυτόχρονα μπορέσαμε, επίσης, να δούμε αθέμιτες πρακτικές, πρακτικές που εμποδίζουν τον ανταγωνισμό και που αυτό έχει αντίκτυπο αρνητικό για τις μικρομεσαίες επιχειρήσεις. Θα πρέπει να δράσουμε στον τομέα αυτό.

Επίσης, μία ιδέα που προτάθηκε να έχουμε περισσότερη συνέργεια ανάμεσα στους διάφορους τομείς. Το ψηφιακό δεν είναι μόνο οι επιχειρήσεις, είναι και η γεωργία, η δικαιοσύνη, η περιφερειακή ανάπτυξη, η κλιματική αλλαγή. Για μένα είναι μια καθημερινή εργασία που πρέπει να γίνει μαζί με τους άλλους συναδέλφους. Θα πρέπει να τους ευαισθητοποιήσουμε. Σας ευχαριστώ διότι μου διαβιβάσατε αυτό το σήμα, αυτό το μήνυμα. Σχετικά με τον εκσυγχρονισμό της Δημόσιας Διοίκησης, συμφωνούμε όλοι, είναι ένα στοιχείο κλειδί στην ψηφιακή εποχή, διότι θέλουμε όλοι να έχουμε ηλεκτρονική δικαιοσύνη. Με την Επίτροπο Γιούροβα, θα έχουμε το e evidence, τα αποδεικτικά στοιχεία ηλεκτρονικά, αλλά αν δεν έχουμε αυτές τις βάσεις δεδομένων που υπάρχουν σε όλα τα κράτη – μέλη και αν δεν είναι προσβάσιμες και αν τα κράτη δεν έχουν μπει ….. , θα συνεχίσουμε να έχουμε πύλες, θα εξακολουθήσουμε να έχουμε νομοθετικά έγγραφα και η κατάσταση θα παραμείνει η ίδια με τους φραγμούς.

Εδώ σας μιλώ εγώ που εργάστηκα στο Ευρωπαϊκό Κοινοβούλιο για το θέμα της δικαιοσύνης και παρόλο που δεν είναι το δικό μου χαρτοφυλάκιο, παρακολουθώ τι κάνει η συνάδελφος Γιούροβα προς αυτήν την κατεύθυνση. Επίσης η προστασία των προσωπικών δεδομένων είναι κάτι πολύ σημαντικό και πρέπει να έχουμε το θάρρος αυτό και να συνεχίσουμε για τον Κανονισμό της Προστασίας των Δεδομένων σε υψηλότερη προτεραιότητα. Το 2018 θα πρέπει να ολοκληρωθούν. Δεν θα είναι εύκολο έργο και επισύρω την προσοχή όλων των κρατών – μελών. Έχουμε από τις υψηλότερες προστασίες για τα προσωπικά δεδομένα και τώρα είναι σημαντικό αυτά να εφαρμοστούν, να υλοποιηθούν. Έχουμε τον Κανονισμό για την Ηλεκτρονική Ιδιωτικότητα, διότι το e privacy, αφορά το απόρρητο των επικοινωνιών. Δεν χρειαζόμαστε μόνο την προστασία των προσωπικών δεδομένων, χρειαζόμαστε και το απόρρητο στη διαδικασία. Δεν είναι εύκολο αυτό. Οι συζητήσεις είναι ζωηρές ακόμα και στο Ευρωπαϊκό Κοινοβούλιο, τις παρακολουθώ από κοντά, για μένα είναι θέμα συνεκτικότητας, είναι θέμα του ότι πρέπει να είμαστε συγκεκριμένοι στα μηνύματα που διαβιβάζουμε στους πολίτες. Ήδη σε αυτόν τον Κανονισμό, προβλέπεται η ελεύθερη κυκλοφορία των προσωπικών δεδομένων μέσα στην Ένωση. Αυτό είναι πάρα πολύ σημαντικό. Όσοι εργάζονται στο έδαφός μας, θα πρέπει να εφαρμόζουν τον Κανονισμό για την Προστασία των Προσωπικών Δεδομένων. Είναι ένα μήνυμα που ακούγεται και εκτός Ευρώπης. Η θέση μου είναι, ότι θα πρέπει να έχουμε το θάρρος πολύ συχνά να λέμε ότι έχουμε αξίες και αρχές να το λέμε στους εταίρους μας, βεβαίως, προσπαθώντας να μην φρενάρουμε την ανάπτυξη, τις επενδύσεις, αλλά αυτό είναι η δύναμη της ευρωπαϊκής προσέγγισης. Είναι μια προσέγγιση ισορροπημένη ανάμεσα στις αξίες της ελευθερίας έκφρασης, της ελευθερίας πληροφόρησης, της ενημέρωσης και ταυτόχρονα, κανόνες που να ισχύουν για όλους.

Η Χάρτα των Ψηφιακών Δικαιωμάτων είναι ένα θέμα που ασχολήθηκα σε μια άλλη ζωή. Δεν είμαστε τόσοι πολλοί που μιλούμε για το θέμα αυτό και δεν έχουμε πρωτοβουλίες πιο ορατές σε ευρωπαϊκό επίπεδο. Έχουμε πλήρη συνείδηση ότι είναι ένα θέμα που κοστίζει για την διακυβέρνηση του διαδικτύου. Στο θέμα αυτό δεν είμαστε μόνοι, έχουμε πολύ εργασία να κάνουμε και με την κοινωνία των πολιτών, παρόλο που αυτή είναι εμπρός σε σχέση με τους θεσμούς, με τα κράτη – μέλη και με ορισμένους διεθνείς εταίρους που μπορούν να μας είναι πάρα πολύ χρήσιμοι και χωρίς αυτούς δεν θα μπορέσουμε να εξυπηρετήσουμε αυτή τη Χάρτα. Θα εξακολουθήσω να το σκέφτομαι αυτό.

Ελπίζω να μπόρεσα να απαντήσω στις περισσότερες ερωτήσεις. Θα ήθελα, απλώς, να κλείσω λέγοντας ότι έχουμε πολλά νέα φαινόμενα γύρω μας, αναφέρθηκαν τα fake news και για πρώτη φορά στην επιστολή εντολής μου, που μου έστειλε ο Πρόεδρος Γιούνγκερ, μου ανέθεσε την ευθύνη στο ευρωπαϊκό επίπεδο να δούμε τι μπορούμε να κάνουμε με τις ψευδείς ειδήσεις.

Δεν είναι νέο φαινόμενο, αυτό που είναι νέο είναι η ταχύτητα με την οποία διαδίδονται και οι διαστάσεις που μπορεί να πάρει ένα τέτοιο φαινόμενο. Δεν υπάρχει συνταγή θαυματουργή, πρέπει να εργαστούμε μαζί, δημοσιογράφοι, ερευνητές και νομικοί, γι' αυτό, για μένα, είναι σημαντικό να αρχίσουμε.

Θα αρχίσω μια διαβούλευση δημόσια μέχρι το τέλος του μηνός Οκτωβρίου και θα δημιουργηθεί μια ομάδα εμπειρογνωμόνων που θα έχουν ένα έργο πολύ σημαντικό. Δεν θέλω σε ένα έτος, όταν παρουσιάσουν την έκθεσή τους, να ακούσουμε ότι έχουμε ανάγκη από περισσότερη συνεργασία και ανταλλαγή βέλτιστων πρακτικών. Θέλουμε ένα έγγραφο συγκεκριμένο και να δώσουμε θέσεις σε άτομα που έχουν εμπειρία σε αυτό τον τομέα.

Θα κλείσω λέγοντας ένα πράγμα. Πολλές ερωτήσεις τέθηκαν: Μήπως η οικονομία, η κοινωνία, η επιχείρηση, ένα μοντέλο κοινωνικό, όλα αυτά τι θα γίνουν; Θα είναι παρελθόν;

Εξαρτάται από εμάς κατά πόσον ο αντίκτυπος θα είναι θετικός για όλους ή όχι. Εγώ, αυτό το οποίο προτείνω - και σάς ευχαριστώ που μου δώσατε σήμερα την υποστήριξή σας- είναι ότι αντί να σταματούμε το τρένο ενώ τρέχει, ας προσπαθήσουμε να το οδηγήσουμε. Έτσι θα έχουμε περισσότερες ευκαιρίες να το ελέγξουμε.

Ευχαριστώ πολύ.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Ευχαριστούμε την κ. Επίτροπο, τον κ. Υπουργό, τους συναδέλφους και τις συναδέλφισσες, για τη γόνιμη συζήτηση, την ανταλλαγή των απόψεων και για τη θέληση να προχωρήσουμε σε αυτόν τον μεγάλο και κρίσιμο τομέα.

Στο σημείο αυτό ο Προεδρεύων των Επιτροπών και Α΄ Αντιπρόεδρος της Βουλής, κ. Αναστάσιος Κουράκης έκανε την γ΄ ανάγνωση των καταλόγων των μελών των Επιτροπών.

Από την Ειδική Διαρκή Επιτροπή Ευρωπαϊκών Υποθέσεων παρόντες ήταν οι Βουλευτές κ.κ.: Κουράκης Αναστάσιος, Αθανασίου Νάσος, Κατσαβριά Χρυσούλα, Βράντζα Παναγιώτα, Δουζίνας Κώστας, Μουμουλίδης Θέμης, Παπαδόπουλος Σάκης, Σαρακιώτης Ιωάννης, Σιμορέλης Χρήστος, Σκουρολιάκος Πάνος, Τριανταφύλλου Μαρία και Καραθανασόπουλος Νίκος.

Από την Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης παρόντες ήταν οι Βουλευτές κ.κ.: Κοζομπόλη Παναγιώτα, Γκαρά Αναστασία, Σταμπουλή Αφροδίτη, Συρίγος Αντώνης, Τζάκρη Θεοδώρα, Σηφάκης Ιωάννης, Εμμανουηλίδης Δημήτριος, Ψυχογιός Γιώργος, Σκανδαλίδης Κωνσταντίνος και Παναγούλης Ευστάθιος.

Τέλος και περί ώρα 17.10΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

**ΑΝΤΩΝΙΟΣ ΣΥΡΙΓΟΣ**

**ΠΡΟΕΔΡΟΣ ΤΗΣ ΔΙΑΡΚΟΥΣ ΕΠΙΤΡΟΠΗΣ ΔΗΜΟΣΙΑΣ ΔΙΟΙΚΗΣΗΣ,**

**ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**